text:
Seka sa Modimo sa Bohlokwa go Feta Ditaamane
Batho ba lebelela ditaamane e le letlotlo le bohlokwa kudu. Tše dingwe di tura kudu moo di ka rekwago ka ditolara tše dimilione. Eupša go na le selo se sengwe seo Modimo a se lebelelago se le bohlokwa go feta ditaamane goba matlotlo a mangwe.
Haykanush, e lego mogoeledi yo a sa kolobetšwago wa kua Armenia, o ile a topa paseporoto kgauswi le legae la gagwe. Ka gare ga yona go be go na le dikarata tša panka le tšhelete e ntši kudu. O ile a botša monna wa gagwe, yo le yena e lego mogoeledi yo a sa kolobetšwago, ka seo a se hweditšego.
Banyalani ba ba be ba na le mathata a magolo a ditšhelete e bile ba na le dikoloto. Eupša ba ile ba phetha ka gore ba bušetše tšhelete yeo go mong wa yona ba thušwa ke aterese yeo e bego e le ka paseporotong yeo. Mong wa paseporoto yeo le lapa la gagwe ba ile ba makala kudu. Haykanush le monna wa gagwe ba ile ba hlalosa gore ba bušitše paseporoto yeo ka baka la seo ba ithutago sona ka Beibeleng. Ke moka ba ile ba diriša sebaka seo go bolela ka Dihlatse tša Jehofa le go nea lapa leo dikgatišo tša rena.
Lapa leo le be le nyaka go fa Haykanush e nngwe ya tšhelete yeo go mo leboga, eupša ga se a ka a e tšea. Letšatšing le le latelago, mosadi wa lapa leo o ile a etela Haykanush le monna wa gagwe legaeng la bona gore a ba leboge. O ile a gapeletša Haykanush gore a amogele palamonwana ya taamane.
Go swana le lapa leo, batho ba bantši ba tla makatšwa ke go botega ga Haykanush le monna wa gagwe. Eupša na Jehofa o ile a makala? O ile a lebelela bjang go botega ga bona? Na go botega ga bona e bile ga lefeela?
DIKA TŠE BOHLOKWA KUDU GO FETA MAHUMO
Dikarabo tša dipotšišo tšeo ga di thata. Ka baka la’ng? Ka baka la gore bahlanka ba Modimo ba a tseba gore go ekiša dika tša Jehofa go bohlokwa kudu go yena go feta ditaamane, gauta le matlotlo a mangwe. Ee, seo Jehofa a se lebelelago se le bohlokwa se fapane le seo batho ba bantši ba se lebelelago se le bohlokwa. (Jesaya 55:8, 9) Le gona bahlanka ba Jehofa ba a tseba gore maiteko a bona a go ekiša dika tša gagwe a bohlokwa kudu.
Re ka bona se go tšwa go seo Beibele e se bolelago ka temogo le bohlale. Diema 3:13-15 e re: “Go thaba motho yo a hweditšego bohlale le yo a hwetšago temogo, ka gobane go ba le bjona e le leruo go phala go ba le silifera e le leruo gomme go ba le bjona go phala go ba le gauta. Bo bohlokwa go phala maswika a bohlokwa a ka lewatleng gomme dilo tše dingwe ka moka tšeo di go kgahlago di ka se lekanywe le bjona.” Go molaleng gore Jehofa o tšeela dika tšeo godimo kudu go feta matlotlo le ge e le afe.
Ka gona, go thwe’ng ka go botega?
Jehofa ka boyena o a botega. A ‘ka se ke a aketša.’ (Tito 1:2) E bile o buduletše moapostola Paulo go ngwalela Bakriste ba Baheberu ba lekgolong la pele la nywaga gore: “Tšwelang pele le re rapelela, gobane re holofela gore re na le letswalo le botegago, ka ge re rata go itshwara ka go botega dilong tšohle.”
Jesu Kriste o beile mohlala o mobotse wa go botega. Ka mohlala, ge Moperisita yo a Phagamego e lego Kayafa a be a re: “Ke go eniša ka Modimo yo a phelago gore o re botše ge e ba o le Kriste Morwa wa Modimo!,” Jesu o ile a botega gomme a dumela gore ke yena Mesia. O ile a bolela therešo le ge a be a tseba gore kgoro ya Sanhedrine e be e tlo mmona molato wa gore o roga Modimo le gore se se be se ka dira gore a bolawe.
Go thwe’ng ka rena? Ge re ka ikhwetša re le boemong bjoo re ka holegago ka dilo tše di bonagalago, na re tla ba re botega ge re ka se bolele therešo goba ra fetoša ditaba tše dingwe ganyenyane?
TLHOHLO YA GO BOTEGA
Go ka ba thata go botega mehleng ye ya bofelo ka ge batho ba bantši e le “baithati, barati ba tšhelete.” (2 Timotheo 3:2) Ge go na le mathata a ditšhelete goba go le thata go hwetša mešomo, ba bantši ga ba bone e le phošo go utswa, go hlalefetša goba go dira dilo tše dingwe tša go se botege. Mokgwa wo o atile kudu moo batho ba bantši ba naganago gore e le gore o kgone go phela o swanetše go se botege. Gaešita le Bakriste ba bangwe ba ile ba dira diphetho tše mpe gomme ka baka la go ‘nyaka go ikhola’ ba ile ba lahlegelwa ke botumo bja bona bjo bobotse ka phuthegong.
Lega go le bjalo, Bakriste ba bantši ba ekiša Jesu. Ba a lemoga gore go ba le dika tša go swana le tša Modimo go bohlokwa go feta mahumo goba mehola le ge e le efe. Ke ka baka leo bafsa ba Bakriste ba sa kopišego e le gore ba ka hwetša dimaraka tše dibotse sekolong. (Diema 20:23) Ga se gore ka mehla ge re botega re tlo hwetša moputso go swana le Haykanush. Eupša go botega ke selo seo Modimo a se letetšego go rena, e bile go botega go dira gore re be le letswalo le le hlwekilego, e lego selo sa bohlokwa kudu.
Mohlala wa Gagik o bontšha seo. O re: “Pele nka ba Mokriste, ke be ke šoma khamphaning e kgolo yeo mong wa yona a bego a sa lefe lekgetho ka go bega feela karolo e nyenyane ya tšhelete yeo khamphani e bego e e dira. Ka ge ke be ke le molaodi khamphaning yeo, go be go letetšwe gore ke nee mohlankedi wa makgetho tšotšo e le gore a se ke a tsenya khamphani ya rena mathateng ka baka la boradia bja yona. Mafelelong ke ile ka tuma ka go se botege. Ka morago ga gore ke ithute therešo, ke ile ka gana go tšwela pele ke dira seo, gaešita le ge mošomo woo o be o lefa gabotse. Go e na le moo, ke ile ka bula kgwebo ya ka. Di tloga fase, ke ile ka ngwadiša khamphani ya ka semolao gomme ka lefa makgetho ka moka.”
Gagik o re: “Tšhelete yeo ke bego ke e dira e be e le e nyenyane ge e bapetšwa le yeo ke bego ke e gola khamphaning yeo, ka gona go be go le thata go hlokomela lapa la ka. Lega go le bjalo, gona bjale ke thabile. Ke na le letswalo le le hlwekilego pele ga Jehofa. Ke mohlala o mobotse go barwa ba ka ba babedi, e bile ke neilwe ditokelo ka phuthegong. Gona bjale ke tumile ka go botega gare ga bahlahlobi ba makgetho le bao ke dirago kgwebo le bona.”
JEHOFA O A RE THUŠA
Jehofa o rata bohle bao ba mo tumišago ka go ekiša dika tša gagwe tše di kgahlišago, go akaretša le go botega. (Tito 2:10) E bile o re o tla re thuša ge re dira bjalo. O ile a budulela Kgoši Dafida go bolela gore: “Nkile ka ba lesogana, e bile ke tšofetše, eupša ga se ka bona le ge e le mang yo a lokilego a tlogetšwe a le feela, goba bana ba gagwe ba kgopela dijo.”—Psalme 37:25.
Phihlelo ya Ruthe e hlatsela seo. O ile a dula le mmatswale wa gagwe e lego Naomi, go e na le gore a mo tlogele ka gobane a tšofetše. Ruthe o ile a hudugela Isiraele, moo a bego a ka rapela Modimo wa therešo. (Ruthe 1:16, 17) O be a botega e bile o ile a šoma ka thata go budutša, e le ge a latela tokišetšo ya Molao wa Modimo yeo e bego e hola badiidi. Le gona go fo swana le seo se diragaletšego Dafida, Jehofa ga se a ka a lahla Ruthe le Naomi. (Ruthe 2:2-18) E bile Jehofa o ile a dira seo se fetago go hlokomela Ruthe ka dilo tše di bonagalago. O ile a mo kgetha gore a be karolo ya leloko la Kgoši Dafida gotee le la Mesia yo a holofeditšwego!
Go ka ba thata gore bahlanka ba bangwe ba Jehofa ba hwetše tšhelete e lekanego go hlokomela malapa a bona. Lega go le bjalo, go e na le gore ba leke go iphediša ka ditsela tša go se botege, ba šoma ka thata le ka mafolofolo. Ka go dira se, ba bontšha gore dika tše di kgahlišago tša Modimo, go akaretša go botega, ke tše bohlokwa kudu go bona go feta mahumo.
Go swana le Ruthe, Bakriste lefaseng ka moka ba bontšhitše gore ba na le tumelo ya gore Jehofa o tla ba thuša. Ba tloga ba botile Jehofa, Yoo a holofeditšego gore: “Le ka mohla nka se ke ka go tlogela le ge e le go go lahla.” (Baheberu 13:5) Jehofa o bontšhitše ka makga a mantši gore o thuša bao ba botegago ka dinako tšohle. O be a dutše a phetha kholofetšo ya gagwe ya gore o tla hlokomela bahlanka ba gagwe.
Ee, batho ba ka lebelela ditaamane le matlotlo a mangwe di le bohlokwa kudu. Eupša re ka kgodišega gore Tatago rena wa legodimong o tšeela godimo kudu go botega ga rena le dika tše dingwe tše dibotse, go feta matlotlo le ge e le afe a bohlokwa!


c: text/html

text:
Ke ka Baka La’ng Batho ba Ehwa?
Karabo ya Beibele
Ke ga tlhago go ipotšiša lebaka leo batho ba hwago, kudukudu ge re hwelwa ke motho yo re mo ratago kudu. Beibele e re: “Lebolela le le tšweletšago lehu ke sebe.”—1 Bakorinthe 15:56.
Ke ka baka la’ng batho ka moka ba dira dibe le go hwa?
Batho ba pele e lego Adama le Efa, ba lahlegetšwe ke maphelo ka gobane ba diretše Modimo sebe. (Genesi 3:17-19) Lehu e bile ditlamorago tša go rabela ga bona go Modimo, ka gobane yena ke “mothopo wa bophelo.”—Psalme 36:9; Genesi 2:17.
Adama o fetišeditše bogole bja sebe go ditlogolwana tša gagwe ka moka. Beibele e re: “Ka motho o tee sebe se tsene lefaseng gomme lehu la tsena ka sebe, ka go re’alo lehu le aparetše batho bohle gobane bohle ba dirile sebe.” (Baroma 5:12) Batho ka moka ba hwa ka gobane ka moka ba dira sebe.—Baroma 3:23.
Kamoo lehu le tlago go fedišwa
Modimo o holofetša nako yeo ka yona a tlago go “metša lehu ka mo go sa felego.” (Jesaya 25:8) E le gore a fediše lehu, o swanetše go fediša sebaki sa lona se segolo, e lego sebe. E le gore a phethe se, Modimo o tla diriša Jesu Kriste yoo a “tlošago sebe sa lefase.”—Johane 1:29; 1 Johane 1:7.
Ithute ka mo go oketšegilego
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.

robotstxt: allowed

filter: keep


text:
KAROLO 1
Kgopela Thušo ya Modimo Gore o be le Lenyalo le le Thabilego
“Yo a ba bopilego mathomong o ba dirile e le yo motona le yo motshadi.”—Mateo 19:4
Jehofa * Modimo ke mothomi wa lenyalo la pele. Beibele e re botša gore o bopile mosadi wa pele gomme “a mo tliša go monna.” Adama o be a thabile kudu moo a ilego a re: “Mafelelong yo ke yena lerapo la marapo a ka le nama ya nama ya ka.” (Genesi 2:22, 23) Jehofa o sa dutše a nyaka gore bao ba lego lenyalong ba thabe.
Ge o tsena lenyalong, o ka nagana gore dilo di tla dula di sepela gabotse. Eupša, gaešita le monna goba mosadi bao ba tlogago ba ratana ba tla ba le mathata a itšego. (1 Bakorinthe 7:28) Poroutšheng ye, o tla hwetša melao ya motheo ya Beibele yeo ge e ba e dirišwa, e ka dirago gore lenyalo le lapa la gago e be le le thabilego.—Psalme 19:8-11.
1 AMOGELA KAROLO YEO JEHOFA A GO FILEGO YONA
SEO BEIBELE E SE BOLELAGO: Monna ke hlogo ya lapa.—Baefeso 5:23.
Ge e ba o le monna, Jehofa o letetše gore o sware mosadi wa gago gabotse. (1 Petro 3:7) Jehofa o mo dirile gore e be molekane wa gago, gomme o nyaka gore o mo sware ka seriti le lerato. (Genesi 2:18) O swanetše go rata mosadi wa gago go fihla bokgoleng bja gore o bee dikganyogo tša gagwe pele ga tša gago.—Baefeso 5:25-29.
Ge e ba o le mosadi, Jehofa o letetše gore o hlomphe monna wa gago ka mo go tseneletšego gomme o mo thuše go phetha karolo ya gagwe. (1 Bakorinthe 11:3; Baefeso 5:33) Thekga diphetho tša gagwe gomme o dirišane le yena ka pelo ka moka. (Bakolose 3:18) Ge o dira bjalo, o tla ba yo a kgahlišago mahlong a monna wa gago le a Jehofa.—1 Petro 3:1-6.
SEO SE KA DIRWAGO:
Botšiša molekane wa gago seo o ka se dirago gore o be mosadi goba monna yo kaone. Theetša ka kelohloko, gomme o dire seo o ka se kgonago gore o kaonefatše
O se fele pelo. Go tla le tšea nako gore le ithute go thabišana
2 TSHWENYEGA E LE RURI KA MAIKWELO A MOLEKANE WA GAGO
SEO BEIBELE E SE BOLELAGO: O swanetše go šetša dikgahlego tša molekane wa gago wa lenyalo. (Bafilipi 2:3, 4) Tšeela molekane wa gago godimo, o sa lebale gore Jehofa o nyaka gore bahlanka ba gagwe ba be “bonolo go bohle.” (2 Timotheo 2:24) “Go na le yo a bolelago a sa naganišiše bjalo ka ge eka o hlaba ka tšhoša, eupša leleme la ba bohlale le a fodiša.” Ka gona kgetha mantšu a gago gabotse. (Diema 12:18) Moya wa Jehofa o tla go thuša gore o bolele ka botho le ka lerato.—Bagalatia 5:22, 23; Bakolose 4:6.
SEO SE KA DIRWAGO:
Rapelela thušo ya gore o dule o thekgile ditho gomme o be le monagano o bulegilego ge o boledišana le molekane wa gago ka dilo tše bohlokwa
Naganišiša ka kelohloko ka seo o tlago go se bolela le kamoo o tlago go se bolela ka gona
3 EBANG NGATANA E TEE
SEO BEIBELE E SE BOLELAGO: Ge o tsena lenyalong, o ba “nama e tee” le molekane wa gago. (Mateo 19:5) Eupša le sa dutše le le batho ba babedi gomme le ka fapana ka dikgopolo. Ka gona le swanetše go ithuta go ba batee kgopolong le maikwelong. (Bafilipi 2:2) Botee bo a nyakega ge go dirwa diphetho. Beibele e re: “Maano a tiišwa ka dikeletšo.” (Diema 20:18) Dumelelang melao ya motheo ya Beibele go le hlahla ge le dira diphetho tše bohlokwa.—Diema 8:32, 33.
SEO SE KA DIRWAGO:
O se botše molekane wa gago taba e itšego le dikgopolo tša gago feela, eupša o mmotše le kamoo o ikwago ka gona
Boledišana le molekane wa gago pele o itlama ka selo se itšego
^ ser. 4 Jehofa ke leina la Modimo bjalo ka ge le utolotšwe ka Beibeleng.
Ithute ka mo go oketšegilego
Go Atlega Ngwageng wa Mathomo wa Lenyalo
Na o sa tšwa go tsena lenyalong? Beibele e ka go thuša go matlafatša lenyalo la gago.
Banna
—Dirang Gore Malapa a Lena a be le Tšhireletšego
Lapa le ka ema gabotse ditšheleteng, eupša ya ba leo le sa šireletšegago dilong tše bohlokwa kudu.
Na Beibele e ka Nthuša go ba le Lapa Leo le Thabilego?
Keletšo e bohlale yeo e tšwago ka Beibeleng e šetše e thušitše banna le basadi ba dimilione go ba le lethabo ka gae.


text:
NOVEMBER 13, 2014
TURKMENISTAN
Turkmenistan e Lokolla Dihlatse tša Jehofa Tšeo di Bego di Golegilwe ka Baka la Tumelo ya Tšona
Ka tsela yeo e bego e sa letelwa, Mopresidente Gurbanguly Berdimuhamedov o ile a lokolla Dihlatse tša Jehofa tše seswai tšeo di bego di golegilwe kua Turkmenistan ka baka la tumelo ya tšona. Di be di le gare ga bagolegwa ba bangwe bao ba lokolotšwego ka October 22, 2014. Dihlatse tše tshelelago tšeo di bego di golegilwe ka ge di ganne go tsenela mediro ya bošole ka baka la letswalo gomme tše pedi di be di golegilwe ka baka la ditatofatšo tša maaka tša mediro ya bodumedi.
Masogana a magareng ga mengwaga e 18 le 23 ao a bego a gana go tsenela mediro ya bošole ka baka ka letswalo a be a golegilwe kua Seydi Labor Colony, yeo e lego leganateng la Turkmen. Merdan Amanov, Pavel Paymov, Suhrab Rahmanberdyyev le Amirlan Tolkachev ba be ba le kampeng yeo go golegilwego batho bao ba ahloletšwego mengwaga ya ka tlase ga e meraro (general regime camp). Matkarim Aminov le Dovran Matyakubov (yo a sego gona mo senepeng) ba be ba le kampeng yeo go bego go golegilwe batho bao ba dirilego melato e megolo le e kotsi ka ge ba bonwe molato gape e le bao go thwego ke disenyi tšeo di sa itsholego. Ge ba le kgolegong, masogana a a ile a kgotlelela go tlaišwa le go phela ka tlase ga maemo ao a sa kgahlišego.
Dihlatse tše pedi tšeo di bego di golegilwe ka baka la ditatofatšo tša maaka e lego Aibek Salayev wa mengwaga e 35 le Bahram Shamuradov wa mengwaga e 42, le bona ba be ba golegilwe kampeng kua Seydi. Bobedi bja bona bo be bo ahloletšwe mengwaga e mene kgolegong ka baka la ditumelo le mediro ya bona ya bodumedi. Godimo ga go hloka toka ka ge ba ile ba golegwa ka baka la bohlatse bja maaka ba ile ba tlaišwa le go swarwa gampe ge ba be ba sa letetše go sekišwa.
Ke Hlatse e tee feela, Ruslan Narkuliev, ye e sa lego kgolegong kua Turkmenistan. O ile a golegwa ka baka la go gana go tsenela mediro ya bošole dibeke tše mmalwa pele ba bangwe ba lokollwa kgolegong, gomme leina la gagwe le ka ba le be le sa tsenywa lenaneong la bao ba lokolotšwego leo le bitšwago Presidential Administration ge go tsebišwa go lokollwa ga ba bangwe. Baemedi ba gagwe ba molao ba šoma mmogo le balaodi ba mmušo wa Turkmen go kgonthišetša gore o a lokollwa.
Mopresidente Berdimuhamedov o ile a tšea kgato e botse ge a be a phetha ka go lokolla banna ba seswai ba tumelo. Bao ba hlomphago tokologo ya bodumedi ba holofela gore se se tla tliša phetogo kua Turkmenistan, phetogo yeo e tla dumelelago Dihlatse tša Jehofa go dula ka khutšo le ka matswalo ao a lokologilego di sa boife go tlaišwa le go golegwa.


text:
KGAOLO 27
Mateo o a Bitšwa
MATEO 9:9-13 MAREKA 2:13-17 LUKA 5:27-32
JESU O BITŠA MATEO, YO E LEGO MOLEKGETHO
KRISTE O TLWAELANA LE BADIRADIBE E LE GORE A BA THUŠE
Jesu ka moragonyana ga gore a fodiše morephaditho, o šala Kaperenaume Lewatleng la Galilea. Mašaba a batho a tla go yena gape, gomme o thoma go a ruta. Ge a le gare a sepela, o bona Mateo, yoo gape a bitšwago Lefi, a dutše ofising ya lekgetho. Jesu o mo laletša ka borutho o re: “Eba molatedi wa ka.”—Mateo 9:9.
Go bonagala Mateo a šetše a tlwaelane le dithuto tša Jesu le ditiro tšeo a di dirilego tikologong yeo, go etša ge Petro, Andrea, Jakobo le Johane ba be ba tlwaelane le tšona. Ka go swana le bona, Mateo o amogela taletšo ka bjako. Mateo o hlalosa se Ebangeding ya gagwe, o re: “A napa a [Mateo] ema a mo latela.” (Mateo 9:9) Ka baka leo, Mateo o tlogela maikarabelo a gagwe e le molekgetho gomme e ba morutiwa wa Jesu.
Ka morago, mohlomongwe e le ge Mateo a bontšha tebogo bakeng sa pitšo ye yeo e kgethegilego e tšwago go Jesu, o dira monyanya o mogolo ka ntlong ya gagwe. Ke bomang bao ba laleditšwego go sa balwe Jesu le barutiwa ba gagwe? Ge e le gabotse, go na le bagwera ba mmalwa ba Mateo ba nakong e fetilego, e lego balekgetho ba bangwe. Ba kgobokeletša balaodi bao ba hloilwego ba Baroma metšhelo, go akaretša metšhelo ya dikepe tšeo di tsenago boemakepeng, metšhelo ya go laola melokeloke ya dikamela ditseleng tše dikgolo le metšhelo ya dithoto tšeo di tšwago dinageng tše dingwe. Bajuda ka kakaretšo ba lebelela bjang balekgetho bao? Batho ba ba hloile ka gobane gantši ba nyaka tšhelete e ntši go batho ka go se botege go e na le go nyaka tekanyo e beilwego ya lekgetho. Gape go na le ‘badiradibe’ monyanyeng, e lego batho bao ba tumilego ka go tlwaela go dira dilo tše mpe.—Luka 7:37-39.
Bafarisei bao ba iponago ba lokile bao ba lego gona ge ba bona Jesu a na le batho ba bjalo monyanyeng, ba botšiša barutiwa ba gagwe gore: “Ke ka baka la’ng morutiši wa lena a eja le balekgetho le badiradibe?” (Mateo 9:11) Ge Jesu a ba kwa, o araba ka gore: “Batho ba ba phetšego gabotse ga ba nyake ngaka, eupša ba babjago ba a e nyaka. Ka gona, eyang le ithute se se bolelwago ke se: ‘Ke nyaka kgaugelo e sego sehlabelo.’ Gobane ke tletše go bitša badiradibe, e sego baloki.” (Mateo 9:12, 13; Hosea 6:6) Bafarisei ga ba bitše Jesu “morutiši” ka go tšwa pelong, eupša ba ka ithuta se sengwe go yena mabapi le seo se nepagetšego.
Go bonagala Mateo a laleditše balekgetho le badiradibe lapeng la gagwe e le gore ba tle ba theetše Jesu le gore ba fodišwe moyeng ka ge “ba bantši ba bona e ile ya ba balatedi ba gagwe.” (Mareka 2:15) Jesu o nyaka go ba thuša gore ba be le tswalano e botse le Modimo. Jesu ga a nyatše batho ba bjalo go swana le ge Bafarisei bao ba iponago ba lokile ba ba nyatša. O tutuetšwa ke kwelobohloko le kgaugelo; e ka ba ngaka ya moya ya bohle bao ba babjago moyeng.
Jesu o gaugela balekgetho le badiradibe, e sego gore a lokafatše dibe tša bona, eupša gore a ba bontšhe lerato le le swanago le leo a le bontšhitšego bao ba bego ba babja mmeleng. Ka mohlala, gopola ge a be a kgwatha molephera ka go mo kwela bohloko a re: “Ke a rata. Hlweka.” (Mateo 8:3) Na ga se ra swanela go hlagolela pono e swanago ya kgaugelo gomme ra thuša bahloki, kudukudu ka go ba thuša ka tsela ya moya?


text:
THUTO 4
Ke ka Baka la Eng re Ile ra Tšweletša Phetolelo ya Lefase le Lefsa?
Dihlatse tša Jehofa di tšere nywagasome di diriša, di gatiša le go aba diphetolelo tše di fapafapanego tša Beibele. Eupša ka morago re ile ra bona go nyakega gore go tšweletšwe phetolelo e mpsha yeo e bego e tla thuša batho kudu go ithuta ‘tsebo e nepagetšego ya therešo,’ e lego thato ya Modimo bakeng sa batho bohle. (1 Timotheo 2:3, 4) Ka gona, ka 1950 re ile ra thoma go lokolla dikarolo tša Beibele ya rena ya leleme la mehleng yeno, ya Phetolelo ya Lefase le Lefsa. Beibele ye e fetoletšwe ka potego le ka mo go nepagetšego ka maleme a ka godimo ga a 120.
Go be go nyakega Beibele e kwešišegago gabonolo. Ge nako e dutše e eya maleme a a fetoga, gomme diphetolelo tše dintši di na le dipolelwana tše di sa kwagalego goba tše di fetilwego ke nako tšeo go lego thata go di kwešiša. Le gona, go utolotšwe dingwalwa tše dingwe tše di nepagetšego tša bogologolo le tšeo di lego kgauswi le dingwalwa tša mathomong, e lego seo se feleleditšego ka kwešišo e kaone ya maleme a Beibele a Seheberu, Searama le Segerika.
Go be go nyakega phetolelo yeo e bego e botegela lentšu la Modimo. Go e na le go itirela boithatelo ka mangwalo a buduletšwego a Modimo, bafetoledi ba Beibele ba swanetše go botegela dingwalwa tša mathomong. Lega go le bjalo, diphetolelong tše dintši, leina la Modimo la Jehofa ga le dirišwe ka Mangwalong a Makgethwa.
Go be go nyakega Beibele yeo e godišago Mongwadi wa yona. (2 Samuele 23:2) Ka go Phetolelo ya Lefase le Lefsa, leina la Jehofa le bušeditšwe moo le tšwelelago gona ka makga a ka bago a 7 000 dingwalweng tša bogologolo tša Beibele bjalo ka ge go bontšhitšwe mohlaleng o lego ka mo tlase. (Psalme 83:18) Go a thabiša go bala Beibele ye ka ge e tšweletša dikgopolo tša Modimo ka mo go kwalago ka morago ga gore go tšewe nywaga e mentši go dirwa nyakišišo e tseneletšego. Go sa šetšwe gore o na le Phetolelo ya Lefase le Lefsa ka leleme la geno goba go se bjalo, re go kgothaletša gore o be le lenaneo le lebotse la go bala Lentšu la Jehofa letšatši le lengwe le le lengwe.—Joshua 1:8; Psalme 1:2, 3.
Ke ka baka la’ng re ile ra dira phetho ya gore go nyakega phetolelo e mpsha ya Beibele?
Ke mokgwa ofe o mobotse wa letšatši le letšatši o loketšego motho le ge e le ofe yo a nyakago go ithuta thato ya Modimo?
Ithute ka mo go oketšegilego
Beibele—Puku e Tšwago go Modimo
Beibele e ka go thuša bjang gore o lebeletšane le mathata a motho ka noši? Ke ka baka la’ng o swanetše go bota diporofeto tša yona?


text:
Tšwela Pele o Hlankela Jehofa ka Lethabo
NAGANA ka letšatši leo o kilego wa thaba kudu ka lona bophelong bja gago. Na e bile letšatšing la gago la lenyalo goba ge ngwana wa gago wa pele a be a belegwa? Goba na e bile ge o be o kolobetšwa? Leo e ka ba e bile letšatši le bohlokwahlokwa le leo le thabišago kudu bophelong bja gago. Le gona letšatšing leo, bana beno le dikgaetšedi ba swanetše go ba ba ile ba thaba kudu ge ba go bona o bontšha gore o rata Modimo ka pelo ya gago ka moka, ka moya wa gago ka moka, ka monagano wa gago ka moka le ka matla a gago ka moka!—Mareka 12:30.
Ga go pelaelo gore o bile le lethabo le legolo tirelong ya Jehofa ga e sa le o kolobetšwa. Lega go le bjalo, bagoeledi ba bantši ba lahlegetšwe ke lethabo leo ba kilego ba ba le lona. Go senyegile kae? Re na le mabaka afe a gore re tšwele pele re hlankela Jehofa ka lethabo?
LEBAKA LEO BA BANGWE BA LAHLEGETŠWEGO KE LETHABO
Molaetša wa Mmušo o re tlišetša lethabo le legolo. Ka baka la’ng? Ka gobane Jehofa o holofeditše gore kgauswinyane Mmušo wa gagwe o tla fediša lefase le le kgopo gomme wa tliša lefase le lefsa. Tsefanya 1:14 e re botša gore: “Letšatši le legolo la Jehofa le kgauswi! Le kgauswi e bile le akgofile kudu!” Eupša ge e ba re ikwa okare ke kgale re letile, re ka lahlegelwa ke lethabo leo re kilego ra ba le lona. Se se ka dira gore re fokole tirelong ya Modimo.—Diema 13:12.
Ge re fetša nako re na le bana babo rena le dikgaetšedi, re kgothatšega go tšwela pele re hlankela Jehofa ka lethabo. Boitshwaro bjo bobotse bja batho ba Jehofa bo ka ba bo re gogetše borapeding bja therešo gomme bja re thuša go hlankela Modimo ka lethabo. (1 Petro 2:12) Lega go le bjalo, go ka direga’ng ge e ba ngwanabo rena goba kgaetšedi a neilwe tayo ka ge a paletšwe ke go kwa ditaelo tša Modimo? Se se ka nyamiša ba bangwe ka phuthegong gomme sa dira gore ba lahlegelwe ke lethabo.
Dilo tše di bonagalago le tšona di ka dira gore re lahlegelwe ke lethabo. Bjang? Lefase la Sathane le ka dira gore re ikwe re gapeletšega go reka dilo tšeo re sa di hlokego. Ka gona anke re gopoleng mantšu a Jesu ao a rego: “Ga go yo a ka bago lekgoba la marena a mabedi, gobane o tla hloya yo mongwe a rata yo mongwe goba o tla kgomarela yo mongwe a nyatša yo mongwe. Le ka se be makgoba a Modimo le a Mahumo.” (Mateo 6:24) Ga go kgonege gore re hlankele Jehofa ka lethabo mola ka lehlakoreng le lengwe re nyaka dilo tša lefase le.
DULA O THABILE TIRELONG YA JEHOFA
Bao ba ratago Jehofa ga ba imelwe ke go mo hlankela. (1 Johane 5:3) Gopola gore Jesu o itše: “Tlang go nna, lena bohle bao le lapišitšwego le go imelwa, ke tla le lapološa. Rwalang joko ya ka le ithute go nna, gobane ke wa moya o boleta e bile ke wa pelo e ikokobeditšego gomme le tla hweletša meoya ya lena tapologo. Gobane joko ya ka e botho, morwalo wa ka o bohwefo.” (Mateo 11:28-30) Go ba Mokriste wa kgonthe go a lapološa e bile go tliša lethabo. Ruri re na le mabaka a kwagalago a go thaba tirelong ya Jehofa. Anke ga bjale re ahlaahleng a mararo a ona.—Habakuku 3:18.
Re hlankela Monei wa Bophelo, yena Modimo yo a thabilego. (Ditiro 17:28; 1 Timotheo 1:11) Re a tseba gore re kolota Mmopi wa rena maphelo a rena. Ka gona anke re tšweleng pele re mo hlankela ka lethabo, go sa šetšwe gore go šetše go fetile nywaga e mekae re kolobeditšwe.
Nagana ka Héctor, yo a hlanketšego Jehofa e le molebeledi wa mosepedi ka nywaga e 40. Gaešita le “nakong ya bohlogoputswa,” o sa dutše a thabela go hlankela Jehofa. (Psalme 92:12-14) Bolwetši bja mosadi wa gagwe bo dirile gore a se sa kgona go hlankela Modimo ka botlalo, eupša Héctor ga se a lahlegelwa ke lethabo. O re: “Le ge go nkweša bohloko go bona bolwetši bja mosadi wa ka bo mpefala e bile go le thata go mo hlokomela, ga se ka dumelela seo se nkamoga lethabo la go hlankela Modimo wa therešo. Go tseba gore ke kolota Jehofa bophelo bja ka, yena yo a bopilego motho ka morero, ke lebaka le legolo la go mo rata ka mo go tseneletšego le go mo hlankela ka pelo ka moka. Ke katanela go dula ke le mafolofolo modirong wa boboledi, le gona ke leka go dula ke nagana ka kholofelo ya Mmušo e le gore ke se lahlegelwe ke lethabo.”
Jehofa o re neile sehlabelo sa topollo e le gore re kgone go thabela bophelo. Ka kgonthe, “Modimo o ratile lefase kudu mo a ilego a gafa Morwa wa gagwe yo a tswetšwego a nnoši gore yo mongwe le yo mongwe yo a dumelago go yena a se ke a fedišwa, eupša a be le bophelo bjo bo sa felego.” (Johane 3:16) Ee, re ka lebalelwa dibe tša rena gomme ra hwetša bophelo bjo bo sa felego ge feela re bontšha tumelo go mpho e lerato ya Modimo ya topollo. Ruri le ke lebaka le lebotse kudu la go leboga! Le gona go leboga ga rena topollo go tla re tutueletša go hlankela Jehofa ka lethabo.
Ngwanabo rena Jesús yo a bego a dula Mexico, o itše: “Ke be ke le lekgoba la mošomo wa ka, ka dinako tše dingwe ke šoma le mašego beke ka moka le ge ke be ke sa gapeletšege go dira bjalo. Ke be ke dira bjalo go no re ke hwetše tšhelete e oketšegilego. Ke moka ke ile ka ithuta ka Jehofa le kamoo a ilego a re nea Morwa wa gagwe yo a rategago gore a re hwele. Ke ile ka ba le kganyogo e tseneletšego ya go mo hlankela. Ka gona ke ile ka neela bophelo bja ka go Jehofa, gomme ka morago ga go šomela khamphani yeo ka nywaga e 28, ke ile ka tlogela mošomo gomme ka tsenela tirelo ya nako e tletšego.” Ke kamoo Jesús a ilego a thoma go hlankela Jehofa ka lethabo.
Re hlwekile boitshwarong, e lego seo se re tlišetšago lethabo. Na o sa gopola kamoo bophelo bja gago bo bego bo le ka gona pele o ka tseba Jehofa? Moapostola Paulo o ile a gopotša Bakriste ba Roma gore “e be e le bahlanka ba sebe” eupša ba fetogile “bahlanka ba toko.” Ka ge ga bjale ba be ba phela bophelo bjo bo hlwekilego, ba be ba ka lebelela pele go tlo hwetša bophelo bjo bo sa felego. (Baroma 6:17-22) Le rena re phela ka ditekanyetšo tša Jehofa, ka gona ga re kwe bohloko bjo bo bakwago ke go phela bophelo bjo bo sa hlwekago goba bjo šoro. Ruri se se a thabiša!
Nagana ka Jaime, yo a bego a gana gore Modimo o gona, a dumela thutong ya gore dilo di itirile e bile e le ramatswele. Jaime o ile a thoma go ya dibokeng tša Bokriste gomme o ile a kgongwa ke go bona lerato leo le bego le bontšhwa moo. E le gore Jaime a kgone go lahla bophelo bja gagwe bja kgale, o ile a swanelwa ke go kgopela Jehofa gore a mo thuše go dumela go Yena. Jaime o re: “Ganyenyane ganyenyane, ke ile ka lemoga gore go na le Tate yo lerato le Modimo wa dikgaugelo. Go phela ka ditekanyetšo tše di lokilego tša Modimo go ntšhireleditše kudu. Ge nkabe ke se ka fetoga, nkabe ke hwile go swana le bagwera ba bangwe ba ka ba kgale bao ba bego ba bapala matswele. Nywaga yeo ke e thabetšego kudu bophelong bja ka ke yeo ke e feditšego ke hlankela Jehofa.”
O SE KE WA LAPA!
Re swanetše go ikwa bjang ge re dutše re letetše go fedišwa ga lefase le le kgopo? Gopola gore re dira thato ya Modimo e bile re lebeletše pele bophelong bjo bo sa felego. “Ka gona anke re se ke ra lapa go dira botse, gobane re tla buna ka nako e swanetšego ge e ba re sa lape.” (Bagalatia 6:8, 9) Anke re kgopeleng Jehofa gore a re thuše go kgotlelela, re šomeng ka thata go hlagolela dika tšeo re di hlokago go phologa ‘masetlapelo a magolo,’ le go tšwela pele re hlankela Jehofa ka lethabo.—Kutollo 7:9, 13, 14; Jakobo 1:2-4.
Re ka kgodišega gore Jehofa o tla re putsa ka baka la kgotlelelo ya rena ka gobane o tseba modiro wa rena le gore re a mo rata le go rata leina la gagwe. Ge re ka tšwela pele re mo hlankela ka lethabo, re tla swana le mopsalme Dafida, yo a itšego: “Ke beile Jehofa pele ga ka ka mehla. Ka gobane o ka letsogong la ka la le letona, nka se šišinywe. Ka gona pelo ya ka e a thaba, e bile ke rata go thaba. Le gona, mmele wa ka o tla dula ka polokego.”—Psalme 16:8, 9.


text:
“Re Nee Tumelo e Oketšegilego”
“Nthuše moo ke hlokago tumelo!”—MAREKA 9:24.
DIKOPELO: 81, 135
1. Tumelo e bohlokwa gakaaka’ng? (Bona seswantšho se se lego ka mo godimo.)
NA O kile wa ipotšiša gore: ‘Na Jehofa o tla tla a mphološa nakong ya masetlapelo a magolo?’ Moapostola Paulo o boletše gore tumelo ke seka sa bohlokwa kudu seo re swanetšego go ba le sona gore re tle re phologe. O itše: “Ka ntle le tumelo go kgahliša Modimo gabotse ga go kgonege.” (Baheberu 11:6) O ka nagana gore go dira seo go bonolo, eupša therešo ke gore “tumelo ga se batho bohle bao ba nago le yona.” (2 Bathesalonika 3:2) Mangwalo ao a mabedi a re thuša go kwešiša kamoo go lego bohlokwa ka gona go matlafatša tumelo ya rena.
2, 3. (a) Tumelo ya rena e bohlokwa gakaaka’ng? (b) Re tlo ahlaahla’ng sehlogong se?
2 Moapostola Petro o boletše ka tumelo e “lekilwego.” (Bala 1 Petro 1:7.) Masetlapelo a magolo a kgauswiuswi, ka gona re nyaka go ba “mohuta wo o nago le tumelo yeo e lebišago go phedišweng ga moya.” (Baheberu 10:39) Ka gona re swanetše go šoma ka thata go matlafatša tumelo ya rena. Re nyaka go ba gare ga bao ba tlago go putswa ge Kgoši ya rena Jesu Kriste, a utollwa. Ka gona, go etša monna yo a ilego a lopa Jesu gore a mo nee tumelo e oketšegilego, le rena re ka re: “Nthuše moo ke hlokago tumelo!” (Mareka 9:24) Goba re ka bolela go swana le baapostola ra re: “Re nee tumelo e oketšegilego.”—Luka 17:5.
3 Sehlogong se, re tlo ahlaahla dintlha tše di latelago: kamoo re ka matlafatšago tumelo ya rena, kamoo re ka bontšhago ka gona gore tumelo ya rena e tiile le gore ke ka baka la eng re ka kgodišega gore Modimo o tla re araba ge re mo kgopela tumelo e oketšegilego.
MODIMO O A THABA GE RE MATLAFATŠA TUMELO YA RENA
4. Ke mehlala ya bomang yeo e ka re tutueletšago go matlafatša tumelo ya rena?
4 Ka ge tumelo e le bohlokwa kudu, Jehofa o re neile mehlala e mentši ka Beibeleng ya batho bao ba bontšhitšego tumelo. Mehlala ye e ‘ngwaletšwe go re ruta.’ (Baroma 15:4) Batho ba go swana le Aborahama, Sara, Isaka, Jakobo, Moshe, Rahaba, Gideone, Baraka le ba bangwe ba bantši ba ka re tutueletša go matlafatša tumelo ya rena. (Baheberu 11:32-35) Go oketša mehlaleng ye ya batho ba bogologolo, re na le mehlala e mengwe e mebotse kudu ya tumelo gare ga bana babo rena le dikgaetšedi lehono. * (Bona mongwalo wa ka tlase.)
Re na le mehlala e mebotse kudu ya tumelo gare ga bana babo rena le dikgaetšedi lehono
5. Eliya o bontšhitše bjang gore o be a na le tumelo e tiilego go Jehofa, gona re swanetše go ipotšiša’ng?
5 Mohlala o mongwe wa ka Beibeleng ke wa moporofeta Eliya. Ge o dutše o naganišiša ka mohlala wa gagwe, ela hloko maemo a mahlano ao go ona a ilego a bontšha gore o bota Jehofa ka mo go feletšego. (1) Ge Eliya a be a botša Kgoši Ahaba gore Jehofa o tlo tliša komelelo, o ile a bolela ka kgodišego gore: “Ke ikana ka Jehofa Modimo wa Isiraele yo a phelago yoo ke emego pele ga gagwe gore nywageng ye go ka se ne phoka goba pula.” (1 Dikgoši 17:1) (2) Eliya o be a kgodišegile gore Jehofa o be a tla nea yena le bangwe seo ba se hlokago nakong ya komelelo. (1 Dikgoši 17:4, 5, 13, 14) (3) Le gona Eliya o be a kgodišegile gore Jehofa a ka tsoša morwa wa mohlologadi bahung. (1 Dikgoši 17:21) (4) O be a kgodišegile gore mollo wa Jehofa o be o tla fiša sehlabelo sa gagwe Thabeng ya Karamele. (1 Dikgoši 18:24, 37) (5) Le pele ga ge pula e ka na nakong ya komelelo yeo, Eliya o ile a botša Ahaba ka kgodišego gore: “Rotoga, o je o be o nwe; gobane go kwala modumo wa pula.” (1 Dikgoši 18:41) Ka morago ga go ahlaahla diphihlelo tše, yo mongwe le yo mongwe wa rena a ka ipotšiša gore: ‘Na tumelo ya ka e tiile go swana le ya Eliya?’
RE SWANETŠE GO DIRA ENG GORE RE MATLAFATŠE TUMELO YA RENA?
6. Re swanetše go kgopela’ng go Jehofa gore re tle re kgone go matlafatša tumelo ya rena?
6 Ka ge re ka se kgone go matlafatša tumelo ya rena ka borena, re swanetše go kgopela Modimo gore a re nee moya o mokgethwa. Ka baka la’ng? Ka gobane tumelo ke se sengwe sa dika tšeo di enywago ke moya o mokgethwa. (Bagalatia 5:22) Re dira gabotse ge re latela keletšo ya Jesu ya gore re rapele Modimo gore a re nee moya o mokgethwa o oketšegilego. Jesu o holofeditše gore Jehofa o tla ‘nea moya o mokgethwa go bao ba mo kgopelago.’—Luka 11:13.
Re dira gabotse ge re latela keletšo ya Jesu ya gore re rapele Modimo gore a re nee moya o mokgethwa o oketšegilego
7. Hlalosa kamoo re ka dirago gore tumelo ya rena e dule e tiile.
7 Ge re šetše re na le tumelo e tiilego go Modimo, re swanetše go e kgomarela. Re ka bapiša tumelo le mollo. Ge re sa tšwa go gotša mollo, kgabo ya wona e ka ba e matla kudu. Lega go le bjalo, ge e ba re sa o bešeletše, mafelelong o tla tima gomme gwa šala molora feela. Eupša ge e ba re dula re o bešeletša, re ka dira gore o dule o tuka. Go bjalo le ka tumelo ya rena. Ge e ba re tšwela pele re bala Lentšu la Modimo letšatši le letšatši, re tla rata Beibele le Jehofa kudu. Ka baka leo, re tla matlafatša tumelo ya rena le go dula re na le yona.
8. O ka thušwa ke’ng go matlafatša tumelo ya gago le go dula o na le yona?
8 O se ke wa kgotsofalela feela go tseba dilo tšeo o ithutilego tšona pele o kolobetšwa. (Baheberu 6:1, 2) Ka mohlala, go ithuta diporofeto tša Beibele tšeo di šetšego di phethagetše go tla go thuša go matlafatša tumelo ya gago le go dula o na le yona. Le gona o ka diriša Lentšu la Modimo go bona ge e ba tumelo ya gago e tiile e le ka kgonthe.—Bala Jakobo 1:25; 2:24, 26.
9, 10. Tumelo ya rena e matlafatšwa bjang ke (a) bagwera ba babotse? (b) diboka tša phuthego? (c) go bolela ditaba tše dibotse?
9 Moapostola Paulo o boletše gore Bakriste ba ka ‘kgothatšana ka tumelo ya bona.’ (Baroma 1:12) Seo se ra go re’ng? Ge re fetša nako re na le bana babo rena le dikgaetšedi, re ka matlafatšana tumelong. Seo se bjalo kudukudu ge re fetša nako re na le bao tumelo ya bona e “lekilwego.” (Jakobo 1:3) Bagwera ba babe ba senya tumelo ya rena, eupša bagwera ba babotse ba a e matlafatša. (1 Bakorinthe 15:33) Ke ka baka leo re eletšwago gore re be gona dibokeng ka mehla. Ge re le moo, re ka “kgothatšana.” (Bala Baheberu 10:24, 25.) Go oketša moo, tlhahlo yeo re e hwetšago dibokeng e matlafatša tumelo ya rena. Beibele e re “tumelo e latela seo se kwelwego.” (Baroma 10:17) Ka gona ipotšiše gore: ‘Na ke ya dibokeng tša Bokriste ka mehla?’
10 Le gona re matlafatša tumelo ya rena ge re bolela ditaba tše dibotse le go ruta batho Beibele. Ka go swana le Bakriste ba lekgolong la pele la nywaga, re ithuta go bota Jehofa le go bolela ka sebete boemong le ge e le bofe.—Ditiro 4:17-20; 13:46.
11. Go tlile bjang gore Kalebe le Joshua ba be le tumelo e tiilego, gona re ka ba ekiša bjang?
11 Tumelo ya rena go Jehofa e a matlafala ge re bona kamoo a re thušago ka gona le kamoo a arabago dithapelo tša rena. Seo se ile sa diragalela Kalebe le Joshua. Ba ile ba bontšha tumelo go Jehofa ge ba be ba etšwa go hlola Naga ya Kholofetšo. Ge nako e dutše e eya, tumelo ya bona e ile ya ba matla le go feta nako e nngwe le e nngwe ge ba be ba bona kamoo Jehofa a bego a ba thuša ka gona. Ka go re’alo, Joshua o ile a kgona go botša Baisiraele ka sebete gore: “Ga go le lentšu letee mantšung ka moka a mabotse ao Jehofa Modimo wa lena a le boditšego ona leo le sa kago la phethega.” Ka morago o itše: “Bjale lena boifang Jehofa le mo hlankeleng ka go hloka bosodi le ka go rereša.” Ke moka o ile a oketša ka gore: “Ge e le nna le ba lapa la ka re tla hlankela Jehofa.” (Joshua 23:14; 24:14, 15) Ge re bota Jehofa gomme re bona kamoo a thušago yo mongwe le yo mongwe wa rena ka gona, tumelo ya rena e tla matlafala le go feta.—Psalme 34:8.
KAMOO RE KA BONTŠHAGO TUMELO YA RENA
12. Re bontšha bjang gore re na le tumelo e tiilego?
12 Re bontšha bjang gore re na le tumelo e tiilego? Morutiwa Jakobo o itše: “Ke tla go bontšha tumelo ya ka ka mediro.” (Jakobo 2:18) Ditiro tša rena ke tšona di bontšhago gore re na le tumelo e tiilego. Anke re boneng gore ke ka baka la eng re re’alo.
13. Re bontšha bjang gore re na le tumelo ge re bolela ditaba tše dibotse?
13 Go botša ba bangwe ditaba tše dibotse ke tsela e botse kudu ya go bontšha gore re na le tumelo. Ka baka la’ng? Ka gobane ge re dira bjalo, re bontšha gore re a dumela gore bofelo bo kgauswi le gore ‘bo ka se diege.’ (Habakuku 2:3) E le gore re bone ge e ba tumelo ya rena e tiile, re ka ipotšiša gore: ‘Go bolela ditaba tše dibotse go bohlokwa gakaaka’ng go nna? Na ke dira sohle seo nka se kgonago go botša ba bangwe ka Modimo? Na ke tsoma ditsela tša go katološa bodiredi bja ka?’ (2 Bakorinthe 13:5) Anke re bontšheng gore tumelo ya rena e tiile ka go bolela “phatlalatša ka molomo bakeng sa phološo,” ke gore, ka go bolela ditaba tše dibotse.—Bala Baroma 10:10.
14, 15. (a) Re ka bontšha tumelo bjang maphelong a rena letšatši le letšatši? (b) Anega phihlelo ya lapa leo le ilego la bontšha tumelo e tiilego.
14 Le gona re bontšha gore re na le tumelo go Jehofa ge re kgotlelela mathata a lefase le. Ge re babja, re nyamile, re gateletšegile, re diila goba re na le mathata a mangwe, re swanetše go ba le tumelo ya gore Jehofa le Jesu ba tla “[re thuša] ka nako e swanetšego.” (Baheberu 4:16) Re bontšha gore re na le tumelo go Jehofa ge re mo kgopela thušo. Jesu o itše re ka kgopela Jehofa gore a re nee ‘dijo go ya ka dinyakwa tša rena tša letšatši’ le letšatši. (Luka 11:3) Dipego tša ka Beibeleng di hlatsela gore Jehofa a ka re nea selo le ge e le sefe seo re se hlokago. Ka mohlala, ge go be go na le komelelo e šoro kua Isiraele, Jehofa o ile a nea Eliya dijo le meetse. Beibele e re “magokobu a be a mo tlišetša senkgwa le nama mesong, mantšiboa le gona a mo tlišetša senkgwa le nama, a enwa meetse a moeding wa mafula.” (1 Dikgoši 17:3-6) Le gona re na le tumelo ya gore Jehofa a ka re nea seo re se hlokago.
15 Re kgodišegile gore ge re diriša melao ya motheo ya Beibele, re tla kgona go hlokomela malapa a rena nameng. Rebecca, e lego kgaetšedi yo a nyetšwego wa kua Asia, o hlalosa kamoo yena le lapa la gagwe ba ilego ba diriša melao ya motheo yeo e lego go Mateo 6:33 le Diema 10:4. O re monna wa gagwe o ile a lemoga gore mošomo wa gagwe o ka senya tswalano ya bona le Jehofa. Ka gona o ile a tlogela mošomo woo. Eupša ba be ba swanetše go hlokomela bana ba bane, ka gona ba ile ba thoma go apea dijo gomme ba di rekiša. Ka baka la go šoma ga bona ka thata, ka mehla ba be ba hwetša tšhelete e lekanego go hlokomela lapa la bona. Rebecca o re: “Re ile ra kgona go bona gore Jehofa ga se a re lahla. Ga sa nka ra robala ka tlala.” Na o bile le phihlelo e swanago le ye yeo e ilego ya matlafatša tumelo ya gago?
Re kgodišegile gore ge re diriša melao ya motheo ya Beibele, re tla kgona go hlokomela malapa a rena
16. Go tla direga’ng ge e ba re bota Modimo?
16 Le ka mohla ga se ra swanela go belaela gore Jehofa o tla re thuša ge re latela tlhahlo ya gagwe. Paulo o ile a tsopola mantšu a Habakuku ge a be a re: “Moloki o tla phela ka baka la tumelo.” (Bagalatia 3:11; Habakuku 2:4) Ke ka baka leo re swanetšego go ba le tumelo e tiilego go Yo a ka re thušago e le ka kgonthe. Paulo o re gopotša gore Modimo ke yena “yo a kgonago go dira go feta kudu ka kua ga tšohle tšeo re di kgopelago goba re di naganago, go ya ka matla a gagwe ao a šomago go rena.” (Baefeso 3:20) Bahlanka ba Jehofa ba dira sohle seo ba ka se kgonago go dira thato ya gagwe, eupša gape ba a tseba gore go na le dilo tšeo ba ka se di kgonego. Re leboga kudu gore Modimo o a re thekga le gore o šegofatša maiteko a rena ka moka.
JEHOFA O ARABA DITHAPELO TŠA RENA GE RE KGOPELA TUMELO
17. (a) Jesu o ile a araba kgopelo ya baapostola ba gagwe bjang? (b) Ke ka baka la’ng re ka letela gore Jehofa a re arabe ge re kgopela tumelo e oketšegilego?
17 Go ya ka seo re se ahlaahlilego, re ka ikwa go etša baapostola ge ba be ba kgopela Jesu gore: “Re nee tumelo e oketšegilego.” (Luka 17:5) Jesu o ile a araba kgopelo ya baapostola ba gagwe ka tsela e kgethegilego ka Pentekoste ya ngwaga wa 33, ge ba be ba amogela moya o mokgethwa gomme ba kgona go kwešiša ka mo go tseneletšego morero wa Modimo. Se se ile sa matlafatša tumelo ya bona. Mafelelo e bile afe? Ba ile ba thoma modiro o mogolo kudu wa boboledi wo o bego o se wa ka wa dirwa ka nako yeo. (Bakolose 1:23) Na re ka letela gore Jehofa a arabe dithapelo tša rena tša ge re kgopela tumelo e oketšegilego? Jehofa o re holofetša gore a ka di araba ge re ‘kgopela go ya ka thato ya gagwe.’—1 Johane 5:14.
18. Jehofa o šegofatša bjang bao ba matlafatšago tumelo ya bona?
18 Jehofa o tla thaba ge re mmota ka mo go feletšego. O tla re araba ge re mo kgopela tumelo e oketšegilego gomme tumelo ya rena ya matlafala, ke moka ra tla ra “swanelwa ke mmušo wa Modimo.”—2 Bathesalonika 1:3, 5.
[Mongwalo wa tlase]
^ par. 4 Gore o hwetše mehlala e mengwe, bala phihlelo ya Lillian Gobitas Klose (ka go Phafoga! ya Seisemane ya July 22, 1993), ya Feliks Borys (ka go Phafoga! ya Seisemane ya February 22, 1994) le ya Josephine Elias (ka go Phafoga! ya October 2009).


text:
BEIBELE E FETOŠA MAPHELO
Ke Paletšwe Gantši Pele Nka Atlega
NGWAGA WA MATSWALO: 1953
NAGA: AUSTRALIA
BOPHELO BJA PELE E EBA MOKRISTE: O BE A LEMALETŠE GO BOGELA DISWANTŠHO TŠA BATHO BA SA APARAGO
BOPHELO BJA KA BJA NAKONG E FETILEGO:
Ka 1949, tate o ile a hudugela Australia a etšwa Jeremane. O be a tlile go tlo nyaka mošomo diintasetering tša meepo le tša go fehla mohlagase gomme a dula motse-magaeng wa Victoria. O ile a nyalana le mma a le moo gomme nna ka belegwa ka 1953.
Ka morago ga mengwaga e sego kae, mma o ile a thoma go ithuta Beibele le Dihlatse tša Jehofa, ka gona dithuto tša Beibele ke tše dingwe tša dilo tšeo ke di gopolago tša bjaneng bja ka. Lega go le bjalo, tate o be a sa rate bodumedi le ge e le bofe. Mma o be a mo tšhaba ka ge a ile a thoma go ba šoro le go ba yo a boifišago. Mma o ile a tšwela pele a ithuta Beibele ka sephiring gomme a rata dithuto tša yona. Ge tate a be a sa tšwile, mma o be a botša nna le kgaetšedi ya ka seo a bego a ithuta sona. O ile a re botša ka lefase la nakong e tlago la Paradeise le kamoo re bego re tla thaba ka gona ge re ka latela ditekanyetšo tša Beibele tša boitshwaro.
Ke ile ka gapeletšega go tloga gae ge ke na le mengwaga e 18 ka baka la bošoro bja tate. Le ge ke be ke dumela seo mma a bego a nthutile sona ka Beibeleng, ke be ke sa tšeele godimo bohlokwa bja sona. Ka gona ke be ke sa phele go ya ka seo ke ithutilego sona. Ke ile ka thoma go šoma ke le ramohlagase meepong ya malahla gomme ka nyala ge ke na le mengwaga e 20. Re bile le morwedi wa pele ka morago ga mengwaga e meraro, ke moka ka naganišiša lefsa ka seo se bego se le bohlokwa bophelong bja ka. Ke ile ka thoma go ithuta Beibele le Dihlatse tša Jehofa ka ge ke be ke tseba gore Beibele e ka thuša lapa la rena. Eupša mosadi wa ka o be a ganetša Dihlatse kudu. Ka morago ga gore ke ye sebokeng sa tšona, o ile a re ke kgethe magareng ga go ithuta Beibele le go tšwa ka gae. Ka ge ke be ke ikwa ke se na matla, ke ile ka ineela mantšung a gagwe gomme ka kgaogana le Dihlatse. Ka morago ke ile ka itsholela go se phegelele seo ke bego ke tseba gore se nepagetše.
Ka letšatši le lengwe, bašomigotee le nna ba ile ba mpontšha diswantšho tša batho bao ba sa aparago. Di be di kgahliša e bile di selekiša, gomme di ile tša ntlogela ke imetšwe ke letswalo le molato. Ge ke gopola seo ke bego ke ithutile sona ka Beibeleng, ke be ke tloga ke nagana gore Modimo o tlo nkotla. Eupša ge ke dutše ke bogela diswantšho tša batho ba sa aparago, pono ya ka ka tšona e ile ya thoma go fetoga. Ge nako e dutše e eya, ke ile ka thoma go di lemalela goba go ba lekgoba la tšona.
Mengwageng e 20 e latetšego, ke ile ka tlogela ganyenyane-ganyenyane seo mma a bego a lekile go nthuta sona. Seo ke bego ke se tsenya ka monaganong se ile sa bonagala boitshwarong bja ka. Ke be ke rogana e bile ke dira metlae e gobogilego. Ke ile ka thoma go ba le pono e kgopamego ka thobalano. Ke be ke ratana le basadi ba bangwe le ge ke be ke sa dula le mosadi wa ka. Ka letšatši lengwe ke ile ka itebelela seiponeng gomme ka re: ‘Ga ke go rate.’ Ke be ke itšhišingwa go e na le gore ke itlhomphe.
Lenyalo la rena le ile la thubega gomme bophelo bja ka bja šarakana. Ka gona, ke ile ka rapela Jehofa go tšwa pelong gomme ka thomološa go ithuta Beibele ka morago ga mengwaga e 20 ke kgaoditše. Ka nako yeo tate o be a hlokofetše gomme mma a kolobeditšwe, e le Hlatse ya Jehofa.
KAMOO BEIBELE E FETOTŠEGO BOPHELO BJA KA:
Bophelo bja ka bo be bo sa dumelelane le dithuto tša boitshwaro tša ka Beibeleng. Eupša lebakeng le ke be ke ikemišeditše go ba le khutšo ya monagano yeo e holofetšwago ke Beibele. Ke ile ka dira phetho ya go leka go hlwekiša tsela ya ka ya go bolela le gore ke se sa galefa o šoro. Ke ile ka ba ka phetha ka gore ke tlogele bophelo bjo bo gobogilego, ke kgaotše go petšha, go nwa kudu le go kgaotša go utswetša mothwadi wa ka.
Bao ke šomago le bona ba be ba sa kwešiše lebaka leo ka lona ke bego ke nyaka go dira diphetogo tše bjalo tše dikgolo kudu. Ba tšere mengwaga e meraro ba duletše go nthumola gore ke boele mekgweng ya ka ya kgale. Ge ke be nka boela ganyenyane mekgweng yeo, mohlomongwe ka go galefa goba go rogana, ba be ba goeletša ka tsela ya phenyo ba re: “Agaa! Joe yo re mo tsebago o boile.” Mantšu ao a be a nkweša bohloko kudu. Gantši ke be ke ikwa ke paletšwe.
Mošomong wa ka go be go tletše diswantšho tša batho ba sa aparago tšeo di bego di le ka tsela ya elektroniki le tšeo di phrinthilwego. Bašomigotee le nna ba be ba tlwaetše go romela diswantšho tše di gobogilego ba diriša dikhomphutha tša bona, go etša le ge nna ke be ke tlwaetše go dira bjalo nakong e fetilego. Ke be ke leka go tlogela mokgwa woo ke bego ke o lemaletše, eupša go bonagala ba be ba ikemišeditše go mpalediša. Ke ile ka kgopela motho yo a bego a ithuta Beibele le nna gore a nthekge le go nkgothatša. O ile a ntheetša a sa fele pelo ge ke dutše ke mo tšhollela sa mafahleng. O ile a mpontšha kamoo nka lwantšhago go lemalela ga ka diswantšho tše di gobogilego a diriša ditemana tše itšego tša Beibele, gomme a nkgothaletša gore ke tsome thušo ya Jehofa ka go phegelela thapelong.
Ka letšatši le lengwe ke ile ka kgopela bašomigotee le nna gore re kopane. Ge ba se na go kgobokana, ke ile ka ba botša gore ba nee banna ba babedi piri, bao ba bego ba ipoletše gore ba lemaletše bjala. Sehlopha seo se ile sa hlaba lešata sa gana sa re: “O ka se dire seo! Banna ba ba thatafalelwa ke go lwantšha temalelo ya bona ya bjala!” Ke ile ka araba ka re: “Ee, le nna ke thatafalelwa ke go lwantšha temalelo ya ka.” Go tloga letšatšing leo go ya pele, banna bao ba ile ba lemoga ntwa ya ka ya go lwantšha diswantšho tša batho ba sa aparago gomme ba se sa hlwa ba nkgapeletša gore ke boele mekgweng ya ka ya kgale.
Ge nako e dutše e eya, ke ile ka fenya go lemalela ga ka go bogela diswantšho tša batho ba sa aparago, ke thušwa kudu ke Jehofa. Ka 1999, ke ile ka kolobetšwa ka ba Hlatse ya Jehofa. Ke be ke leboga gore ke filwe sebaka se sengwe sa gore ke phele bophelo bjo bo hlomphegago le bjo bo thabišago.
Ga bjale ke kwešiša lebaka leo ka lona Jehofa a hloilego dilo tšeo ke bego ke di rata ka nako e telele. Ka ge e le Tate yo lerato, o be a nyaka go ntšhireletša tshenyong yeo e bakwago ke diswantšho tša batho ba sa aparago. Mantšu a Diema 3:5, 6 a tloga a bolela therešo! Ditemana tšeo di re: “Bota Jehofa ka pelo ya gago ka moka gomme o se ke wa ithekga ka tlhaologanyo ya gago. Mo ele hloko ditseleng tša gago ka moka gomme yena o tla letliša ditsela tša gago.” Dithuto tša ka Beibeleng ga se ya ba tšhireletšo feela eupša di feleleditše di dirile gore ke atlege.
KAMOO KE ILEGO KA HOLEGA KA GONA:
Nakong e fetilego, ke be ke itšhišingwa, eupša ga bjale ke a itlhompha e bile ke na le khutšo ya ka gare. Ke phela bophelo bjo bo hlwekilego e bile ke a kwa gore Jehofa o ntebaletše le gore o a nthekga. Ka ngwaga wa 2000, ke ile ka nyalana le Karolin, mosadi yo mobotse wa Mokriste yoo a ratago Jehofa go swana le nna. Legae la rena ke lefelo la khutšo. Ruri re tšea go ba karolo ya barwarre bao ba hlwekilego le bao ba nago le lerato ba Bakriste bao ba hwetšwago lefaseng ka moka e le tokelo e kgolo.
Ithute ka mo go oketšegilego
Ke Eng Seo se Diregago Thutong ya Beibele?
Lefaseng ka bophara, Dihlatse tša Jehofa di tsebega ka go etela batho magaeng a bona go ba swarela thuto ya mahala ya Beibele. Bona kamoo e swarwago ka gona.
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
O ka Ganetša Teko!
O ka thušwa ke megato e meraro gore o be le boikemišetšo.


text:
Dikgopolo di a kopana ka go OneNote
Iša gabonolo go tloga go Evernote go ya go OneNote gomme o kopanye dintlha tša gago go didirišwa ša gago ka moka, mahala. Hwetša gore bjang
Hlama tsela ya gago
Na o kgona go ngwala dikgopolo tše bohlokwa go dipampišana tša go ngwala? Na se se swana le go senya mokgwa wag ago? OneNote e dira gore o kgone tšohle ka tsela le ge e le efe yeo o nyakago go boloka dikgopolo tša gago. Thaepa, ngwala goba thala ka fomo ya mahala ya pele go letlakala. Tsoma le go klipa go tšwa go wepe go ya go dikgopolo tša dinepe.
Dirišana le motho yo mongwe
Sehlopha sa gago se thopile kgopolo ya ngwaga. Lapa la gago le rulaganya menyu bakeng sa seboka se segolo. Dula letlakaleng lona le le go le kopanya kae goba kae.
Nagana ka enke
O lokile. Beakanya. Thala. Mokgwalokgwaro goba monwana ke yona tholosi e nnoši yeo o e hlokago. Tšea dintlha ka mongwalo gomme o di fetošetše go mongwalo o thaepilwego ka morago. Thalela seo se lego bohloka gomme o beakanye dikgopolo ka mmala goba ka dibopego.
Tsena kae goba kae
Ela hloko. Go bonolo go ntšha dikagare tša gago kae goba kae, le ge o se inthaneteng. Thoma go lapothopo ya gago ke moka o mpshafaletše dintlha tša gago go founo ya gago. OneNote e šoma go sedirišwa le ge e le sefe goba polatefomo.
-
Windows
-
Apple
-
Android
-
Wepsaete
E kaone ka Office
OneNote ke setho sa lapa la Office leo o šetšego o le tseba. Bopa dinoutso ka dintlha tšeo di tšewago go emaile ya Outlook, goba bopa tafola ya Excel. Dira mo gontši ka dilo ka moka tšeo o di ratago ka ditirišo tša Office gomme di šoma gotee.
Ikgokaganye le ba bangwe ka klaseng
Tliša barutwana felogotee ka sekgobeng sa tirišano goba nea yo mongwe le yo mongwe thekgo ka dinotepukung tša bona. Ga go sa hlokega gore o phrinthe. O ka rulaganya dithuto gomme wa abelana mediro go tšwa go bobolokelo bja magareng.
Bona Notepuku ya Klase


text:
MODIRO WA BOBOLEDI LE WA GO RUTA LEFASENG KA BOPHARA
Afrika
DINAGA 58
BAAGI 994 839 242
BAGOELEDI 1 421 375
DITHUTO TŠA BEIBELE 3 516 524
Ba Ile ba Latela Morutiši wa Bona
José ke ngwanabo rena yo mofsa wa mmulamadibogo yo a dulago ka ntlenyana ga Luanda, kua Angola. Ke morutiši sekolong seo se lego kgauswi le Holo ya Mmušo. Barutwana ba gagwe ba 86 ba a mo rata e bile ba a mo hlompha ka ge a bontšha dika tša Bokriste e bile a tseba go ruta. Diboka tša phuthego ya gabo tša gare ga beke di thoma ka iri ya bone thapama, ka gona o hweditše tumelelo ya gore ka letšatši leo a tšhaiše kapela. Ka morago ga mošomo, o leba Holong ya Mmušo.
Barutwana ba bangwe ba be ba ipotšiša gore ke ka baka la eng José a tšhaiša kapela le gore o be a eya kae. E le gore ba hwetše dikarabo, ka letšatši le lengwe ba babedi ba barutwana ba gagwe ba ile ba mo šala morago gomme ba ba gona dibokeng. Ka morago ga nako e itšego, barutwana ba bangwe ba bararo ba ile ba tla dibokeng letšatšing leo José a bego a na le kabelo Sebokeng sa Tirelo. Taba ye e ile ya phatlalala kapejana ka klaseng. Dibekeng tše di latetšego, palo ya barutwana bao ba bego ba eba gona dibokeng e ile ya oketšega go tloga go 5 go ya go 21. Bagoeledi ba Holong yeo ya Mmušo ba ile ba ithaopela go swarela barutwana bao ka moka dithuto tša Beibele, gomme ba bantši ba dumela. Ge barutwana bao ba be ba tlile le dikgatišo tša rena tše itšego sekolong, barutwana ba bangwe ba ile ba ba le kgahlego gomme ba thoma go tla dibokeng. Ge ngwaga o fela, barutwana ba José ba 54 gare ga ba 86 ba be ba kile ba tla dibokeng. José o begile gore barutwana ba gagwe ba 23 ba dira tšwelopele e botse moyeng gomme ba tšwela pele go ba gona dibokeng.
Na Tšhemo ya Bona ke e Nyenyane Kudu?
Ge babulamadibogo ba kgethegilego e lego Joseph le Evezi ba be ba fihla kabelong ya bona e mpsha kua Nigeria, bagoeledi ba mmalwa bao ba bego ba feletšwe ke matla ba ile ba re go bona: “Tšhemo ya rena ke e nyenyane kudu. Re e šomile gantšintši.” Ka morago ga ngwaga, Joseph o ile a ngwalela lekaleng a re: “Re šoma tšhemo ya rena letšatši le lengwe le le lengwe mo bekeng gomme re kgona go thoma dipoledišano le batho bao ba re hloilego le bao ba sa thabelego. Ge re eya tšhemong re swara sedirišwa se senyenyane sa go bapala di-DVD gomme ra bontšha bana, bafsa le batho ba bagolo dibidio. Mafelelo e bile afe? Kgwedi e nngwe le e nngwe, nna le mosadi wa ka re swara dithuto tša Beibele tše 18, gomme ka dinako tše dingwe ga re kgone go ya go tšona ka moka. Le gona bana ba phela ba re kgopela gore re ba bontšhe ‘dibidio tša Kabelo.’”
Batho ba Sehlakahlakeng ba Kgopela Thušo
Ka April 2014, ofisi ya lekala kua Congo (Kinshasa) e ile ya hwetša lengwalo le le kgomago pelo go tšwa go sehlopha sa barei ba dihlapi bao ba dulago Sehlakahlakeng sa Ibinja Letsheng la Kivu. Barei ba ba dihlapi gantši ba tloga sehlakahlakeng sa gabo bona ba ya metseng ya kgauswi le moo go yo rekiša dihlapi. Nakong e nngwe ge ba be ba ile motseng wa Bukavu, ba ile ba kopana le Dihlatse tša Jehofa. Dihlatse tšeo di ile tša ba botša ditaba tše dibotse gomme tša ba nea Beibele le dikgatišo tše dingwe.
Barei ba ba dihlapi ba ile ba thabela seo ba se badilego gomme ba botša ba bangwe sehlakahlakeng seo dilo tše ba ithutilego tšona. Ka ge batho ba bantši ba be ba thabela, barei bao ba dihlapi ba ile ba roma yo mongwe wa bona gore a boele Bukavu a yo nyaka Dihlatse gomme a di kgopele gore di tle Ibinja. Ge monna yoo a sa di hwetše, o ile a ngwalela ofising ya lekala, a re: “Hle re romeleng Dihlatse gore di tlo re thuša go tseba Beibele go swana le tšona gomme re ithute seo re swanetšego go se dira gore re tle re phele ka mo go sa felego. Re šetše re di lokišeleditše madulo. Nna ke tla neela ka jarata ya ka gore go agwe kereke. Re ithutile ditemaneng tša Beibele tšeo di lego ka dipukung tša lena gore baruti ba re ruta maaka. Re kgodišegile gore re hweditše bodumedi bja therešo. Go na le batho ba bantši mo Ibinja bao ba ratago go ithuta Beibele gore e tle e be Dihlatse tša Jehofa.”
Lengwalo leo le boletše gore go be go na le batho ba e ka bago ba 40 bao ba thabelago sehlakahlakeng seo. Go na le batho ba ka godimo ga ba 18 000 kua Ibinja eupša ga go na Dihlatse. Gateetee ofisi ya lekala e ile ya romela babulamadibogo ba babedi ba kgethegilego sehlakahlakeng seo bao ba bolelago leleme la moo.
Gona Bjale Moruti o a re Theetša
“Nka se tsoge ke lofile Segopotšong.” Mantšu a a boletšwe ke moruti wa kereke e tumilego ya Protestanta Afrika Borwa. Ke’ng se se dirilego gore moetapele yo wa bodumedi a be gona Segopotšong ka April 2014? Tše ka moka di thomile ge bana babo rena ba babedi ba morafo o sa swanego ba be ba šoma tšhemo gotee gomme ba kokota ntlong ya gagwe. Ba be ba tseba go tloga kgale gore Moruti yo o be a ka se rate go boledišana le bona. Yo mongwe wa bana babo rena bao e lego Adaine, o hlalosa seo se diragetšego ka gore: “Re ile ra makala ge a re bulela mojako gomme a re amogela. Re bile le poledišano e telele le yena. O be a makaditšwe ke go bona lekgowa le dira boboledi tšhemong ya bathobaso gomme le bolela le yena ka segagabo. Moruti yoo o ile a thoma go swarelwa thuto ya ka mehla ya Beibele.”
Adaine o tšwela pele ka gore: “Monna yo e bile moromiwa le moruti ka nywaga ya ka godimo ga e 40 eupša ke gona a hwetšago dikarabo tša dipotšišo tša gagwe a na le nywaga e 80. O rata puku ya Ekiša Tumelo ya Bona. Nakong ya thuto, o swara ka hlogo dintlha tše itšego gomme a di diriša kerekeng ge a rera. O bontšhitše ditho tša kereke ya gagwe puku ya Ke Eng Seo ge e le Gabotse Beibele e se Rutago? O boditše ditho tšeo gore: ‘Ge Dihlatse tša Jehofa di le etela di swere puku ye, le di amogele gomme le theetše seo di le botšago sona ka gobane puku ye e na le matlotlo a mantši a moya.’”
Moruti yo o boditše Adaine gore baetapele ba kereke ya gagwe ba mmoditše tsebe-go-kwa gaešita le go mo lemoša gore a se ke a bolela ka Dihlatse tša Jehofa ge a rera ka kerekeng. O ile a se tsebe gore a dire eng. Adaine o ile a gopola pego ya mabapi le moruti wa kua Myanmar, yeo e ilego ya tšwelela ka go 2013 Yearbook of Jehovah’s Witnesses. Ge Adaine a be a balela moruti yoo pego yeo, o ile a arabela ka gore: “Pego ye e bolela ka nna! Ke swanetše go dira phetho ya bohlokwa kudu gomme ga ke sa nyaka go senya nako.”
Moruti yo o bile gona Segopotšong ka lekga la pele ka April 14, 2014, gomme a bolela mantšu a gore a ka se tsoge a lofile Segopotšong. O boletše gore o nyaka go tšwa ka mo go feletšego bodumeding bja maaka.
Go Tsoma Batho Mašemong a Cocoa
Baffour le Aaron ke babulamadibogo ba kgethegilego kua Bokabo, e lego tikologo yeo go bjalwago cocoa ka bodikela bja Ghana. Ka ge tšhemo ya bona e na le dintlo tše sego kae tše dinyenyane tše di gašanego, e le gore ba fihle go yona ba swanetše go sepela ka ditsejana tše dintši tša maoto tšeo di phatšago ka gare ga mašemo. Go bonolo gore motho a timele ge a ka tšea tsejana ye e sego yona! Ka letšatši le lengwe, go e na le gore Baffour le Aaron ba sepele ka tsela yeo ba tlwaetšego go sepela ka yona, ba ile ba sepela ka tsela e nngwe yeo e ilego ya ba lebiša mekutwaneng yeo ba sa kago ba e etela. Ge ba fihla moo ba ile ba hwetša Michael le Patience, bao ba ilego ba thabela molaetša wa bona gomme ba amogela thuto ya Beibele ka diatla tše pedi. Ka morago, Michael o ile a ba botša gore: “Re tlogetše go ya kerekeng nywageng e mebedi e fetilego ka gobane re bone dilo tše di bego di sa dumelelane le dithuto tša Beibele. Mantšiboa a mangwe le a mangwe ga e sa le go tloga ka nako yeo, nna le Patience re be re ithuta Beibele re sa thušwe ke motho, re tsoma dikarabo tša dipotšišo tša rena. Re be re dutše re rapela Modimo gore a re thuše go hwetša therešo.” Gaešita le ge ba be ba swanetše go sepela monabo o motelele ka maoto go phatša mašemo, ba ile ba thoma go ba gona dibokeng ntle le go senya nako. Banyalani ba ba kolobeditšwe ngwaga wa go feta gomme ba thoma go hlankela e le babulamadibogo ba ka mehla. Gona bjale le bona ba phatša ditsejaneng tše dintši tša mašemo a cocoa ba tsoma ba bangwe bao le bona ‘ba dutšego ba rapela Modimo gore a ba thuše go hwetša therešo.’


text:
MOROKAMI (KGATIŠO E ITHUTWAGO) SEPTEMBER 2015
Tokollo ye e na le dihlogo tše ithutwago tšeo di tlago go ahlaahlwa ka October 26 go fihla ka November 29, 2015.
Na o Fihlelela Boemo bja Kriste?
Go sa šetšwe gore re na le nako e kae re hlankela Jehofa, re ka tšwela pele re gola moyeng.
Na o ka Bota Letswalo la Gago Gore le go Hlahle?
Ithute kamoo letswalo le ka go thušago go dira diphetho tše bohlale ditabeng tša kalafo, boitapološo le modiro wa boboledi.
‘Ema o Tiile Tumelong’
Re ka ithuta’ng phihlelong ya Petro ya ge a be a sepela godimo ga meetse?
Jehofa o re Bontšha Lerato ka Ditsela Dife?
Na o thatafalelwa ke go kwešiša goba go dumela gore Jehofa o a go rata?
Re ka Bontšha Bjang Gore re Rata Jehofa?
Ga e fo ba maikwelo ao re nago le wona.


text:
KGAOLO 25
O Fodiša Molephera ka Kwelobohloko
MATEO 8:1-4 MAREKA 1:40-45 LUKA 5:12-16
JESU O FODIŠA MOLEPHERA
Ge Jesu le barutiwa ba gagwe ba bane ba bolela “disinagogeng tša . . . Galilea ka moka,” ditaba tša mabapi le dilo tše di kgahlišago tšeo Jesu a di dirago di phatlalala gohle. (Mareka 1:39) Pego ya mabapi le mediro ya gagwe e fihla motseng o mongwe moo go nago le monna yo a swerwego ke lephera. Ngaka Luka e mo hlalosa e le yo a ‘tletšego lephera.’ (Luka 5:12) Bolwetši bjo bjo bo boifišago ge bo dutše bo keka bo golofatša ditho tše fapafapanego tša mmele ganyenyane-ganyenyane.
Ka gona boemo bja molephera yo bo bohloko gomme o swanetše gore a dule kgole le ba bangwe. Le gona, o swanetše gore ge batho ba le kgauswi a goeletše a re “Ga se ka hlweka, ga se ka hlweka!” gomme ka go re’alo a ba thibele gore ba se mmatamele kudu gomme ba fetelwa ke bolwetši bjoo. (Lefitiko 13:45, 46) Eupša molephera yo bjale o dira’ng? O batamela Jesu gomme a wela fase ka sefahlego, a mo kgopela a re: “Morena, ge feela o rata, o ka ntlhwekiša.”—Mateo 8:2.
Ruri monna yo o na le tumelo go Jesu! Le gona bolwetši bja gagwe bo swanetše go ba bo mo dira gore a bonagale a hlomola pelo! Jesu o tla arabela bjang? Nkabe o ile wa dira’ng ge e ba o be o le moo? A tutueditšwe ke kwelobohloko, Jesu o otlolla letsogo la gagwe a kgwatha monna yoo. Jesu o re go yena: “Ke a rata. Hlweka.” (Mateo 8:3) Le ge go ka ba go le thata gore ba bangwe ba dumele, gateetee lephera le a hwelela monneng yo a babjago.
Na o ka rata go ba le kgoši e kwelago bohloko le e nago le bokgoni go swana le Jesu? Tsela yeo a swarago molephera yo ka yona e re kgonthišetša gore ge Jesu e le Kgoši ya lefase ka moka, go tla phethagala boporofeta bjo bja Beibele bjo bo rego: “O tla kwela mmotlana le modiidi bohloko, o tla phološa meoya ya badiidi.” (Psalme 72:13) Ee, ka nako yeo Jesu o tla phethagatša kganyogo ya pelo ya gagwe ya go thuša bohle bao ba tlaišegago.
Gopola gore le pele molephera yo a ka fodišwa, bodiredi bja Jesu bo be bo dutše bo thabiša batho kudu. Bjale batho ba tla kwa ka selo se seo se kgahlišago se a se dirilego. Lega go le bjalo, Jesu ga a nyake batho ba dumela go yena feela motheong wa dipego tšeo di bolelwago. O tseba boporofeta bjo bo rego “a ka se kwatše lentšu la gagwe mokgotheng,” ke gore, ka tsela e nngwe e makatšago. (Jesaya 42:1, 2) Ka baka leo, Jesu o laela molephera yo a fodišitšwego o re: “O bone gore o se ke wa botša motho, eupša eya o iponagatše go moperisita, o dire sebego sa mpho seo Moshe a se beilego.”—Mateo 8:4.
Lega go le bjalo, ka ge o ka akanya, monna yo ga a kgone go homola ka seo se sa tšwago go diragala ka ge a thabišitšwe kudu ke gore o fodišitšwe. O a sepela gomme a phatlalatša taba yeo gohle. Seo se tsoša kgahlego e oketšegilego bathong gotee le kganyogo ya go nyaka go tseba. Taba ye e fihla bokgoleng bja gore Jesu a se sa kgona go tsena motseng phatlalatša. Ka gona o tšea nakwana a dula mafelong ao a lego lekatana moo go sa dulego motho. Lega go le bjalo, batho ba go tšwa mathokong ohle ba tla go yena gore a ba rute le go ba fodiša.


text:
PONO YA BEIBELE
Bohlotlolo
Go sa šetšwe kamoo batho ba tšeelago godimo taba ya go botega lenyalong, bohlotlolo e sa dutše e le tlhobaboroko malapeng a mantši.
Bohlotlolo ke eng?
SEO BATHO BA SE BOLELAGO
Ditšo tše dingwe di lebelela thobalano ka ntle ga lenyalo e se phošo, kudukudu ka lehlakoreng la banna. Le gona tše dingwe ga di lebelele lenyalo e le tlemo ya sa ruri.
SEO BEIBELE E SE BOLELAGO
Ka Beibeleng, gantši bohlotlolo bo bolela thobalano yeo e dirwago ka boithatelo ke monna goba mosadi yo a lego lenyalong le motho yo e sego molekane wa gagwe. (Jobo 24:15; Diema 30:20) Bohlotlolo ke selo se se šišimišago pele ga Modimo. Kotlo ya bootswa Isiraeleng ya bogologolo e be e le lehu. (Lefitiko 18:20, 22, 29) Jesu o rutile gore, balatedi ba gagwe ba swanetše go phema bohlotlolo.—Mateo 5:27, 28; Luka 18:18-20.
LEBAKA LEO KA LONA GO TSEBA SEO GO LEGO BOHLOKWA
Batho bao ba hlotlolago ba roba keno yeo ba e dirilego go balekane ba bona ge ba be ba nyalana. Le gona bohlotlolo ke go “direla Modimo sebe.” (Genesi 39:7-9) Bohlotlolo bo ka aroganya bana le batswadi ba bona ka tsela e sehlogo. Go feta moo, Beibele e lemoša ka gore: “Modimo o tla ahlola . . . dihlotlolo.”—Baheberu 13:4.
“Lenyalo a le hlomphege go bohle gomme malao a lenyalo a se be le ditšhila.”—Baheberu 13:4.
Na bohlotlolo bo fediša tlemo ya lenyalo?
SEO BEIBELE E SE BOLELAGO
Beibele e dumelela motho yo a lego lenyalong go fediša tlemo ya gagwe ya lenyalo ge feela molekane wa gagwe a dirile bohlotlolo. (Mateo 19:9) Se se ra gore ka morago ga go se botege ga molekane yo mongwe, molekane yo a se nago molato o na le tshwanelo ya go kgetha go dula le molekane wa go se botege goba go hlala. Ye ke kgetho ya motho ka noši.—Bagalatia 6:5.
Ka lehlakoreng le lengwe, Modimo o lebelela lenyalo e le tlemo ya bophelo ka moka. (1 Bakorinthe 7:39) Modimo o hloile ge motho a nyaka go hlala ka mabaka ao a sa kwagalego, a bjalo ka go se sa thabela molekane wa gagwe. Ka gona, tlhalo ga se phetho yeo e swanetšego go tšewa gabohwefo.—Maleaki 2:16; Mateo 19:3-6.
“Ke le botša gore yo mongwe le yo mongwe yo a hlalago mosadi wa gagwe ge e se ka lebaka la bootswa, o mmea boemong bja go hlotlola.”—Mateo 5:32.
Na bohlotlolo ke sebe seo se sa lebalelwego?
SEO BEIBELE E SE BOLELAGO
Aowa. Beibele e re Modimo o gaugela bao ba itsholago ke moka ba tlogela dibe tša bona—go akaretša le bohlotlolo. (Ditiro 3:19; Bagalatia 5:19-21) Ge e le gabotse, Beibele e bolela ka banna le basadi bao ba kgaoditšego bohlotlolo gomme ka morago ya ba bagwera ba Modimo.—1 Bakorinthe 6:9-11.
Kgaugelo ya Modimo e ile ya bonagala ge a be a dirišana le Kgoši Dafida wa bogologolo. Dafida o ile a dira bootswa le mosadi wa yo mongwe wa ditona tša gagwe tša madira. (2 Samuele 11:2-4) Beibele e bolela ka go lebanya gore seo “Dafida a se dirilego e be e le se sebe mahlong” a Modimo. (2 Samuele 11:27) Ka morago ga gore a kgalemelwe, Dafida o ile a itshola gomme Modimo o ile a mo lebalela. Lega go le bjalo, Dafida o ile a buna ditlamorago tše di nyamišago tša ditiro tša gagwe. (2 Samuele 12:13, 14) Ka morago Kgoši e bohlale e lego Solomone e ile ya bolela gore, “mang le mang yo a hlotlolago . . . o na le pelo ya bošilo.”—Diema 6:32.
SEO O KA SE DIRAGO
Ge e ba o dirile bohlotlolo, o swanetše go kgopela tebalelo go Modimo le go molekane wa gago. (Psalme 51:1-5) Ithute go hloya bohlotlolo go e tša ge Modimo a bo hloile. (Psalme 97:10) Ikemišetše go phema diswantšho tša batho bao ba sa aparago, dikakanyo tše di sa hlwekago tša thobalano, go bapala ka lerato goba selo le ge e le sefe seo se ka dirago gore o kganyoge go robala le motho yo e sego molekane wa gago.—Mateo 5:27, 28; Jakobo 1:14, 15.
Ge e ba molekane wa gago a kile a hlotlola, kgodišega gore Modimo o kwešiša maikwelo a gago. (Maleaki 2:13, 14) Mo kgopele gore a go homotše le go go hlahla, gomme “yena o tla go thekga.” (Psalme 55:22) Ge e ba o kgetha go lebalela molekane wa gago le go tšwela pele ka lenyalo, bobedi bja lena le tla swanelwa ke go šoma ka thata go tsošološa tlemo ya lena ya lenyalo.—Baefeso 4:32.
Moporofeta Nathane o ile a botša Dafida yo a itshotšego gore: “Jehofa o tla go lebalela sebe sa gago.”—2 Samuele 12:13.
Ithute ka mo go oketšegilego
Botegelanang
Na go bohlokwa kudu gore o botege lenyalong go e na le go fo phema bohlotlolo?
Go Tsošološa go Botana Lenyalong
Ge e ba o katanela go phološa lapa la gago ka morago ga bothata bjo bogolo bjo bjalo ka bohlotlolo, o lebane le tlhohlo e kgolo. Eupša o ka atlega!
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.


text:
Na o ‘Fišegela Mediro e Mebotse’?
‘Kriste Jesu, o ikgafetše rena gore a itlhwekišetše batho bao e lego ba gagwe ka mo go kgethegilego, bao ba fišegelago mediro e mebotse.’—TITO 2:13, 14.
1, 2. Ke tokelo efe e kgethegilego yeo Dihlatse tša Jehofa di nago le yona, gomme o ikwa bjang ka yona?
BATHO ba bantši ba ikwa ba hlomphilwe ge ba newa sefoka ka ge ba fihleletše selo se itšego se bohlokwa. Ka mohlala, ba bangwe ba ile ba amogela Sefoka sa Nobel ka morago ga gore ba dire khutšo magareng ga dihlopha tšeo di lwantšhanago goba tše di aroganego. Eupša e tloga e le tokelo e kgolo go rongwa ke Modimo gore re be batseta goba baemedi ba go thuša batho gore ba be le tswalano ya khutšo le Mmopi wa bona!
2 Ka ge re le Dihlatse tša Jehofa, ke rena feela bao re nago le tokelo yeo e kgethegilego. Ka tlase ga taelo ya Modimo le Kriste, re kgopela batho gore ba “[boelane] le Modimo.” (2 Bakor. 5:20) Re dirišwa ke Jehofa gore re gogele batho go yena. Ye ke tsela yeo batho ba dimilione go tšwa dinageng tše fetago 235 ba thušitšwego ka yona gore ba be le tswalano e botse le Modimo gomme ba feleletše ba na le kholofelo ya go phela ka mo go sa felego. (Tito 2:11) Ka phišego yeo e tšwago pelong, re kgopela “mang le mang yo a ratago [gore] a tle a tšee meetse a bophelo ka ntle le tefo.” (Kut. 22:17) Ka ge re tšeela kabelo yeo e bohlokwa godimo gomme re e dira ka mafolofolo, re bitšwa gabotse gore re batho bao ba “fišegelago mediro e mebotse.” (Tito 2:14) Ga bjale anke re eleng hloko tsela yeo ka yona phišego ya rena e re thušago go gogela batho go Jehofa. Tsela e nngwe ke ka go dira modiro wa rena wa boboledi.
EKIŠANG PHIŠEGO YA JEHOFA LE JESU
3. “Phišego ya Jehofa” e re nea kgodišego efe?
3 Ge Jesaya 9:7 e bolela ka seo pušo ya Morwa wa Modimo e tlago go se fihlelela, e re: “Se se tla dirwa ke phišego ya Jehofa wa madira.” Mantšu ao a gatelela taba ya gore Tatago rena wa legodimong o tloga a nyaka go phološa batho. Mohlala wa Jehofa wa phišego o bontšha gabotse gore modiro wo re o neilwego ke Modimo ka ge re le bagoeledi ba Mmušo o tloga o nyaka thekgo ya rena ya pelo ka moka le mafolofolo a rena. Kganyogo ya rena e matla ya go thuša batho gore ba tsebe Modimo e bonagatša phišego ya Jehofa. Ka gona, ka ge re le bašomigotee le Modimo, na rena ka noši re ikemišeditše go tšea karolo ka botlalo go boleleng ditaba tše dibotse ge maemo a rena a re dumelela?—1 Bakor. 3:9.
4. Jesu o ile a re beela bjang mohlala wa go dula re fišega bodireding?
4 Le gona, ela hloko mohlala wa Jesu wa phišego. O ile a re beela mohlala o mobotse wa go dula re fišegela bodiredi. Go sa šetšwe kganetšo e šoro yeo a ilego a lebeletšana le yona, o ile a dula a fišegela modiro wa boboledi go fihla mafelelong a bophelo bja gagwe bja mo lefaseng. (Joh. 18:36, 37) Ge nako ya gore a hwe lehu la sehlabelo e batamela, Jesu o ile a oketša boikemišetšo bja gagwe bja go thuša ba bangwe gore ba tsebe Jehofa.
5. Jesu o ile a dira dilo bjang ka go dumelelana le seswantšho sa gagwe sa mogo?
5 Ka mohlala, lehlabuleng la 32 C.E., Jesu o ile a bolela seswantšho sa monna yoo serapeng sa gagwe sa morara go bego go na le mogo woo o nago le nywaga e meraro o sa enywe. Ka morago ga gore molemi wa morara a botšwe gore a reme mogo woo, o ile a kgopela gore a newe nako e oketšegilego ya gore a o tšhele morole. (Bala Luka 13:6-9.) Ka nako yeo, ke feela palo e nyenyane ya barutiwa yeo e bego e ka lebelelwa e le dienywa tša modiro wa Jesu wa boboledi. Eupša go etša ge go bontšhitšwe seswantšhong seo sa molemi wa morara, Jesu o ile a diriša nako e nyenyane e šetšego—e ka bago dikgwedi tše tshelelago—go oketša modiro wa gagwe wa boboledi kua Judea le Perea. Matšatši a sego kae pejana ga lehu la gagwe, Jesu o ile a llela batho ba gabo bao ba ‘kwelego molaetša eupša ba se arabele.’—Mat. 13:15; Luka 19:41.
6. Ke ka baka la’ng re swanetše go oketša boiteko bjo re bo dirago bodireding?
6 Ka ge re phela garegare ga mehla ya bofelo, na ga go bohlokwa kudu gore re oketše boiteko bjo re bo dirago modirong wa rena wa boboledi? (Bala Daniele 2:41-45.) Ruri e tloga e le tokelo e kgahlišago gore re Dihlatse tša Jehofa! Lefaseng ka bophara ke rena feela re neago batho kholofelo ya ditharollo tša kgonthe mathateng ao a ba tshwenyago. Morago bjale, mongwadi wa kuranta e nngwe o ile a re ga go na karabo ya potšišo yeo e rego: “Ke ka baka la’ng dilo tše mpe di diragalela batho ba go loka?” Ke boikarabelo bja rena bja Bokriste e bile ke tokelo gore re boledišane le batho ka dikarabo tše di tšwago ka Beibeleng tša dipotšišo tše bjalo le bohle bao ba ikemišeditšego go theetša. Re na le lebaka le lengwe le le lengwe la gore re be “mafolofolo moyeng” ge re dutše re phetha thomo ya rena e tšwago go Modimo. (Baroma 12:11) Ka ge re šegofatšwa ke Modimo, go dira modiro wa rena wa boebangedi ka phišego go ka thuša ba bangwe gore ba tsebe Jehofa gomme ba mo rate.
MOYA WA BOIKGAFO O GODIŠA JEHOFA
7, 8. Moya wa boikgafo o godiša Jehofa bjang?
7 Ka ge go bontšhitšwe diphihlelong tša moapostola Paulo, bodiredi bja rena bo ka feleletša “ka mašego a go hlorega boroko” le “dinako tša go se be le dijo.” (2 Bakor. 6:5) Dipolelwana tše di bontšha gabotse taba ya boikgafo le gona di re gopotša ka babulamadibogo bao ba etišago bodiredi bja bona pele bophelong ge ba dutše ba itlhokomela ka tša ditšhelete. Le gona, ela hloko mohlala wa baromiwa ba rena bao ba ineetšego le bao ba šomago ka thata gore ba hlankele dinageng dišele. (Bafil. 2:17) Go thwe’ng ka bagolo ba rena bao ba šomago ka thata le bao ka dinako tše dingwe ba hloregago boroko goba go se je e le gore ba hlokomele dinku tša Jehofa? E bile re sa dutše re na le batšofadi bao gaešita le ge boemo bja bona bja maphelo bo fokola ba dirago sohle seo ba ka se kgonago gore ba be gona dibokeng tša Bokriste le go tšea karolo tirelong ya tšhemo. Dipelo tša rena di tlala tebogo ge re nagana ka bahlanka bao ka moka ba Modimo bao ba ikgafago. Maiteko a bjalo a kgoma tsela yeo ba bangwe ba lebelelago bodiredi bja rena ka yona.
8 Lengwalong leo le yago kuranteng ya Boston Target, ya kua Lincolnshire, United Kingdom, mmadi yo mongwe yo e sego Hlatse o itše: “Batho ga ba sa hlwa ba bota bodumedi . . . Ke eng seo baruti ba ba se dirago letšatši ka moka? Ruri ga ba ye bathong go swana le ge Kriste a be a dira bjalo . . . Bodumedi bjo tee feela bjo go bonagalago bo tshwenyegile kudu ka batho ke bja Dihlatse tša Jehofa, tšeo di yago bathong gomme tša tšea karolo e le ka kgonthe go tsebatšeng therešo.” Lefaseng le leo le tletšego boithati, moya wa rena wa boikgafo o kgatha tema e bohlokwa go godišeng Jehofa Modimo.—Baroma 12:1.
9. Ke eng seo se ka re šušumeletšago gore re dule re fišegela mediro e mebotse bodireding bja rena?
9 Lega go le bjalo, re ka dira eng ge phišego ya rena e bonagala e fokotšega bodireding? E tla ba mo go thušago gore re naganišiše ka seo Jehofa a se fihlelelago ka modiro wa boboledi. (Bala Baroma 10:13-15.) Phološo ya batho e ithekgile ka gore ba bitše leina la Jehofa ka tumelo, eupša ba ka se kgone go dira seo ntle le gore re bolele le bona. Go lemoga se go swanetše go re šušumeletša gore re dule re fišegela mediro e mebotse gomme re bolele ditaba tše dibotse tša Mmušo ka mafolofolo.
BOITSHWARO BJO BOBOTSE BO GOGELA BATHO GO MODIMO
10. Ke ka baka la’ng go ka bolelwa gore boitshwaro bja rena bjo bobotse bo gogela batho go Jehofa?
10 Gaešita le ge bodiredi bo le bohlokwa kudu, batho ba ka se gogelwe go Modimo feela ka go fo fišega ga rena. Karolo ya bobedi ya mediro e dirwago ka phišego yeo e gogelago batho go Modimo ke boitshwaro bjo bobotse bja Bokriste. Paulo o ile a gatelela bohlokwa bja boitshwaro bja rena ge a be a ngwala gore: “Ka tsela le ge e le efe ga re nee lebaka la go kgopša, gore bodiredi bja rena bo se ke bja solwa.” (2 Bakor. 6:3) Tsela yeo re bolelago ka yona le yeo re itshwarago ka yona e kgabiša thuto ya Modimo gomme e dira gore batho ba bangwe ba gogelwe borapeding bja Jehofa. (Tito 2:10) Ge e le gabotse, re fela re ekwa diphihlelo tše di kgahlišago tša ge batho ba botegago ba bona boitshwaro bja rena bja Bokriste.
11. Ke ka baka la’ng re swanetše go hlahlobišiša ka thapelo tsela yeo boitshwaro bja rena bo kgomago ba bangwe ka yona?
11 Go etša ge boitshwaro bja rena bjo bobotse bo ka dira gore batho ba nyake go ithuta therešo, boitshwaro bjo bobe le bjona bo ka dira gore batho ba se nyake go ithuta ka Jehofa ka mo go feletšego. Ka gona go sa šetšwe gore re mošomong wa boiphedišo, re ka gae goba re sekolong, re nyaka go phema go nea motho le ge e le ofe lebaka la gore a sole bodiredi le boitshwaro bja rena. Ge e ba re dira sebe ka boomo, re ka welwa ke ditlamorago tše kotsi. (Baheb. 10:26, 27) Taba ye e swanetše go re šušumeletša gore ka thapelo re hlahlobe seo re se dirago le gore tsela yeo re phelago ka yona e kgoma ba bangwe bjang. Ge ditekanyetšo tša lefase le tša boitshwaro di dutše di phuhlama, batho ba dipelo tše di botegago ba tla tšwela pele ba “bona phapano magareng ga . . . yo a hlankelago Modimo le yo a sa mo hlankelego.” (Mal. 3:18) Ee, boitshwaro bja rena bjo bobotse bo kgatha tema e bohlokwa go thuša batho gore ba boelane le Modimo.
12-14. Tsela yeo re kgotlelelago diteko tša tumelo e kgoma bjang kamoo ba bangwe ba lebelelago bodiredi bja rena? Nea mohlala.
12 Ge Paulo a be a ngwalela Bakorinthe, o ile a bolela ka ditlaišego, ka mathata, ka go itiwa le ka go golegwa ga gagwe. (Bala 2 Bakorinthe 6:4, 5.) Ge re lebeletšana le diteko tša tumelo, kgotlelelo ya rena e ka dira gore batho bao ba re lebeletšego ba amogele therešo. Ka mohlala: Nywageng e mmalwa e fetilego, go kile gwa ba le leano la go leka go fediša Dihlatse tša Jehofa tikologong e nngwe kua Angola. Baganetši ba ile ba dikanetša Dihlatse tše pedi tšeo di kolobeditšwego le batho ba 30 ba thabelago bao ba bego ba le dibokeng tša rena. Ke moka batho ba lefelong leo ba be ba kgobokane gore ba bogele ge baganetši bao ba itia batho bao ba se nago molato go fihlela ba etšwa madi. Gaešita le basadi le bana ba ile ba itiwa ka sehlogo. Morero wa baganetši bao e be e le go tšhošetša batho ba moo gore ba se theetše Dihlatse tša Jehofa. Eupša ka morago ga go itiwa ga sehlopha seo phatlalatša, batho ba bantši ba lefelong leo ba ile ba ya go Dihlatse gomme ba kgopela dithuto tša legae tša Beibele! Ka morago ga moo, modiro wa go bolela ka Mmušo o ile wa tšwela pele gomme mafelelong go bile le koketšego e kgolo gotee le ditšhegofatšo tše dintši.
13 Mohlala wo o bontšha gabotse kamoo go ema ga rena re tiile melaong ya motheo ya Beibele go ka kgomago batho ba bangwe ka gona. Re ka ipotšiša gore ke batho ba bakae bao ba ilego ba boelana le Modimo ka baka la sebete seo se bontšhitšwego ke Petro le baapostola ba bangwe. (Dit. 5:17-29) Boemong bja rena, barutwanagotee le rena, bašomigotee le rena goba ditho tša lapa di ka arabela gabotse ge di bona re ema re tiile gore re dire se se nepagetšego.
14 Go dula go na le bana babo rena bao ba lebeletšanago le tlaišo. Ka mohlala, kua Armenia, mo e ka bago bana babo rena ba 40 ba lahletšwe kgolegong ka baka la boemagare bja bona, e bile dikgweding tše tlago go bonagala go tla golegwa ba oketšegilego. Kua Eritrea, bahlanka ba Jehofa ba 55 ba golegilwe gomme ba bangwe ba bona ba šetše ba phetše nywaga ya ka godimo ga e 60. Kua Korea Borwa, mo e ka bago Dihlatse tše 700 di golegilwe ka baka la tumelo ya tšona. Boemo bjo bo tšwetše pele ka nywaga e 60. Anke re rapeleleng gore potego ya bana babo rena bao ba tlaišwago dinageng tše fapafapanego e tagafatše Modimo gomme e thuše ba bangwe bao e lego barati ba toko gore ba amogele borapedi bja therešo.—Ps. 76:8-10.
15. Bontšha kamoo go phela ka potego go ka gogelago ba bangwe therešong.
15 Taba ya gore re phela ka potego le yona e ka gogela batho therešong. (Bala 2 Bakorinthe 6:4, 7.) Ka mohlala, ela hloko phihlelo ye: Kgaetšedi yo mongwe o be a tsenya tšhelete ka motšheneng wa dithekethe woo o lego ka peseng, gomme motho yo a bego a tlwaelane le yena a mmotša gore go be go sa nyakege gore a lefelele leeto leo, ka ge e be e le le lekopana. Kgaetšedi yoo o ile a hlalosa gore go be go swanetše gore a lefelele leeto leo gaešita le ge e be e le lekopana kudu. Ka morago ga moo, motho yoo o ile a fologa pese. Ka yona nako yeo, mootledi wa pese o ile a retologela go kgaetšedi yoo gomme a mmotšiša gore: “Na o yo mongwe wa Dihlatse tša Jehofa?” Kgaetšedi yoo o ile a araba ka gore: “Ee, ke ka baka la’ng o botšiša?” Mootledi o ile a re: “Ke be ke theeditše poledišano ya lena ya mabapi le go lefelela thekethe ya pese gomme ke a tseba gore Dihlatse tša Jehofa di gare ga batho ba sego kae feela bao ba lefago e bile di botega dilong ka moka.” Dikgweding tše sego kae ka morago ga moo, monna yo mongwe o ile a batamela kgaetšedi yoo dibokeng gomme a re: “Na o a ntseba? Ke nna mootledi wa pese yo a kilego a boledišana le wena ka go lefelela thekethe ya pese. Ka morago ga go bona tsela yeo o itshwerego ka yona, ke ile ka dira phetho ya gore ke thome go ithuta Beibele le Dihlatse tša Jehofa.” Go tsebja ga rena re botega go re bolelela gore re badiredi bao ba botegago.
DULANG LE BONTŠHA DIKA TŠEO DI GODIŠAGO MODIMO
16. Ke ka baka la’ng dika tše bjalo ka go se fele pelo, lerato le botho di kgoma dipelo tša batho? Nea mohlala.
16 Le gona re kgatha tema e bohlokwa gore re gogele batho go Jehofa ge re bontšha dika tše bjalo ka go se fele pelo, lerato le botho. Ba bangwe bao ba re lebeletšego ba ka feleletša ba rata go ithuta ka Jehofa, merero ya gagwe le batho ba gagwe. Mekgwa le boitshwaro bja Bakriste ba therešo di fapana kudu le pontšho ya bomponeng ya barapedi bao ba itirago eka ba ineetše go Modimo eupša e le baikaketši. Baetapele ba bangwe ba bodumedi ba ikhumišitše ka go radia ditho tša bona tša kereke, ba diriša bontši bja tšhelete yeo ba e hweditšego go reka dintlo le dikoloi tša manobonobo—e bile boemong bjo bongwe, yo mongwe wa bona o ile a rekela mpša ya gagwe ntlwana yeo e nago le tshepedišo ya go laola moya wa go tonya le wa go fiša. Ee, bontši bja bao ba ipolelago gore ke balatedi ba Kriste ga ba na moya wa go ‘nea feela.’ (Mat. 10:8) Go e na le moo, go swana le baperisita ba bogologolo ba Isiraele, ba “rutela gore ba lefše,” le gona bontši bja seo ba se rutago ga se dumelelane le Mangwalo. (Mika 3:11) Boitshwaro bjo bjalo bja boikaketši ga bo dire gore batho ba boelane le Modimo.
17, 18. (a) Re godiša Jehofa bjang ge re bontšha dika tša gagwe maphelong a rena? (b) Ke eng seo se go šušumeletšago gore o phegelele mediro e mebotse?
17 Ka lehlakoreng le lengwe, dipelo tša batho di kgongwa ke dithuto tša kgonthe tša Bokriste le mediro e mebotse yeo e direlwago baagišani ba rena. Ka mohlala, lebakeng le lengwe ge ngwanabo rena yo mongwe wa mmulamadibogo a be a dira modiro wa boboledi wa ntlo le ntlo, o ile a rakwa ke mohlologadi yo mongwe wa motšofadi. Mohlologadi yoo o ile a mmotša gore ge a be a ekwa go kokotwa mojako o be a nametše setepisi ka kitšhing, a leka go tsenya lebone le lefsa. Ngwanabo rena o ile a re go yena: “Go kotsi gore o dire selo se bjalo o le noši.” Ngwanabo rena o ile a tsenya lebone le lefsa gomme a sepela. Ka moragonyana ge morwa wa mohlologadi a tseba ka seo se diregilego, o be a kgahlegile kudu moo a ilego a nyaka go kopana le ngwanabo rena gore a mo leboge ka noši. Mafelelong, morwa yoo o ile a amogela thuto ya Beibele.
18 Ke ka baka la’ng o ikemišeditše go phegelela mediro e mebotse? Mohlomongwe ke ka gobane o a tseba gore ge re fišegela bodiredi bja rena gomme re dira dilo ka go dumelelana le thato ya Modimo, re godiša Jehofa e bile re ka thuša batho gore ba phologe. (Bala 1 Bakorinthe 10:31-33.) Go fišegela ga rena mediro e mebotse ka go bolela ditaba tše dibotse le go itshwara ka tsela yeo e kgahlišago Modimo go tlišwa ke kganyogo e matla ya go bontšha gore re rata Modimo le baagišani ba rena. (Mat. 22:37-39) Ge e ba re fišegela mediro e mebotse, gona re tla ba le lethabo le legolo le kgotsofalo gona bjale. Go oketša moo, re fagahletše letšatši leo ka lona batho bohle ba tlago go fišegela borapedi bja therešo gore ba godiše Mmopi wa rena, Jehofa.


text:
Beibele Ruri ke Lentšu la Modimo Leo le Buduletšwego
KE ENG seo ge e le gabotse moapostola Paulo a bego a se bolela ge a be a re Beibele e “buduletšwe ke Modimo”? (2 Timotheo 3:16) Paulo, a ngwala ka Segerika, o dirišitše lentšu leo ka go lebanya le bolelago gore “Modimo o hemile.” Ka go rialo, Paulo o be a e-ra gore Modimo ka moya wa gagwe o mokgethwa o ile a hlahla bangwadi ba Beibele go ngwala feela seo A bego a nyaka gore ba se ngwale.
Bangwadi ba ba Beibele “ba boletše se se tšwago go Modimo ge ba be ba išwa ke moya o mokgethwa.” (2 Petro 1: 21) Ka baka leo, moapostola Paulo o be a ka hlalosa dipuku tša Beibele e le “mangwalo a makgethwa, ao a kgonago go go hlalefišetša phologo yeo e lego mabapi le Kriste Jesu.”—2 Timotheo 3:15.
Batho ba bantši ba ganetša ka matla taba ya gore Modimo ke mongwadi wa Beibele. Baswaya-diphošo—gantši le seo moepi wa marope Mohlomphegi Charles Marston a se hlalosago e le “lenyatšo la go hlokomologa pego ya Beibele”—ba ile ba hlasela go botega ga Beibele o šoro. Ba bangwe ba e gana ka gore ke feela “kgoboketšo ya dinonwane.”
Ela Hloko Bohlatse
Ka gona, na Beibele e ka botwa? Go bohlokwa gore o dire phetho e nepagetšego tabeng ye. Ka baka la’ng? Ka gobane ge e ba Beibele ruri e hupere dipolelo tše tšwago go Modimo, e tla ba bošilo—goba mo go bolayago—go e hlokomologa. Bokgole bjoo o e dumelelago gore e be tutuetšo ya kgonthe ge e hlahla ditiro tša gago le ge e aga ditumelo tša gago bo tla fokotšega ge e ba o fo e lebelela e le lentšu la batho e sego Lentšu la Modimo.—1 Bathesalonika 2:13.
O ka dira phetho bjang? Go ba gona, o dira bjang phetho ya go bota batho bao o kopanago le bona? Go na le seo re nago le kgonthe ya sona. Go thata kudu go bota ka mo go feletšego motho le ge e le ofe yoo o sa mo tsebego gabotse. Ke feela ge o tlwaela batho le go ba tseba gabotse moo o ka tsebago ge e ba ba tloga ba botega. O ka tseba Beibele ka tsela e swanago. O se ke wa fo dumela dikakanyetšo goba gaešita le dithuto tša kgethollo tšeo di tšeelago fase go botega ga Beibele. Tšea nako o nagana ka bohlatse bjoo bo thekgago boipolelo bja Beibele bja gore e “buduletšwe ke Modimo.”
Ditlhaselo tše Tšwago go Bao go Thwego ke Bagwera
O se ke wa nyamišwa ke taba ya gore gaešita le bao ba ipitšago bagwera ba Beibele ba hlasela go ngwalwa le botega ga yona. New Dictionary of Theology e re, lehono, bahlalosi ba bantši ba Beibele, gaešita le ge ba ipolela gore ke Bakriste, “ba fo bolela ka Lengwalo e le pego ya batho.”
Bo-rathutatumelo ba bantši ba ba le dipelaelo mabapi le yoo a ngwadilego dipuku tša Beibele. Ka mohlala, ba bangwe ba re moporofeta Jesaya ga se a ngwala puku ya Jesaya. Ba re, puku ye ya Beibele e ile ya ngwalwa nako e telele ka morago ga mehla ya Jesaya. Concise Bible Commentary, ya Lowther Clarke e ganetša ka gore “ke setšweletšwa sa menagano e mentši le meloko e mentši.” Eupša dipolelo tše bjalo di hlokomologa taba ya gore Jesu Kriste le barutiwa ba gagwe ba bolela le boelela gore Jesaya ke yena mongwadi wa puku yeo.—Mateo 3:3; 15:7; Luka 4:17; Johane 12:38-41; Baroma 9:27, 29.
Se sebe le go feta, baswaya-diphošo ba Beibele, ba bjalo ka mohlalosi J. R. Dummelow, ba bolela gore diporofeto tšeo di hwetšwago ka pukung ya Daniele “ge e le gabotse ke ditiragalo tša histori tšeo mongwadi a di tšweletšago e le dipolelelo-pele.” Gape, ge ba rialo, ba hlokomologa bohlatse bja Jesu Kriste. Jesu o lemoša malebana le seo a se biditšego “makgapha a bakago tšhwalalanyo, bjalo ka ge go boletšwe ka ona ka Daniele mopoforeta, a eme lefelong le lekgethwa.” (Mateo 24:15) Na ke mo go kwagalago go Mokriste go dumela gore Jesu Kriste o ile a kgatha tema ka go fora batho—gore o be a ka thekga histori yeo e gakantšhitšwego ke boporofeta? Ga go bjalo le gatee.
Na go na le Taba?
O ka botšiša wa re: “Eupša na go na le taba gore dipuku tša Beibele ge e le gabotse di ngwadilwe ke mang?” Ee, go na le taba. O ka lebelela bjang sengwalwa seo se reretšwego go ba lengwalo la bohwa la mogwera ge e ba go hwetšwa gore ge e le gabotse ga se la ngwalwa ke yena? A re re mohlomongwe ditsebi di go botša gore ke la bofora—gore bagwera ka maikemišetšo a mabotse ba ile ba ngwala seo ba dumelago gore ke ditumo tša mogwera wa gago. Na seo se be se ka se dire gore sengwalwa seo se bonagale se se na mohola? Na o be o ka kgodišega gore se be se tloga se bolela dikganyogo tša mogwera wa gago?
Go bjalo le ka Beibele. Ga go makatše ge batho ba bantši—go akaretša le bao ba ipolelago gore ke Bakriste—ba ikwa ba lokologile go hlokomologa seo e se bolelago mabapi le ditaba tše bjalo ka go botega, boitshwaro, bjalo-bjalo. Ke gakae moo o ilego wa kwa batho ba bolela gampe dilo tše bjalo ka, “Aowa, seo se ka go Testamente ya Kgale!”—mo ekago ga e na mohola gakaalo? Le gona, se se bolelwa go sa šetšwe gore Paulo o ile a hlalosa seo go thwego ke Testamente ya Kgale gore ke “mangwalo a makgethwa” ao a “buduletšwego ke Modimo.”
O ka ganetša ka gore, “Ga go pelaelo gore o ka se fo hlokomologa bohlatse bja ditsebi le diithuti ka moka.” Ga go bjalo le gatee! Ka mohlala, re amogela bohlatse bja therešo bja diithuti tšeo di re thušitšego go lemoga dingwalwa tša mathomo tša Beibele. Go molaleng gore diphošo tše dinyenyane di ile tša šwahlela dingwalweng tša Beibele ge di be di ngwalollwa go theoša le nywaga-kgolo. Lega go le bjalo, gopola gore: Go na le phapano e kgolo magareng ga go lemoga gore diphošo tše dinyenyane di ile tša šwahlela dingwalweng tša Beibele ge di be di ngwalollwa le go gana Beibele ka moka ka gore ke setšweletšwa sa batho.
Tšwela Pele o Dumela ‘Mangwalong a Makgethwa’
Pejana ga ge a bolela gore Beibele e buduletšwe ke Modimo, Paulo o ile a botša Timotheo lebaka leo ka lona pego e bjalo e buduletšwego e lego bohlokwa. O itše: “Mehleng ya bofelo . . . batho ba kgopo le baikgakanyi ba tla fetelela ka bobe, ba aroša e bile ba arošwa.” (2 Timotheo 3:1, 13) Mehleng ya Paulo go be go šetše go bonagala ‘ba bohlale le ba tlhaologanyo’ ba diriša “dipolelo tše di kgodišago” go hlalefetša batho le go fokodiša tumelo ya bona go Jesu Kriste. (1 Bakorinthe 1:18, 19; Bakolose 2:4, 8) E le go mo šireletša tutuetšong ya bona, moapostola Paulo o ile a kgothaletša Timotheo gore a ‘tšwele pele dilong tšeo a ithutilego tšona go tloga boseeng mangwalong a makgethwa’ ao a tšwago go Modimo.—2 Timotheo 3:14, 15.
Go sa dutše go le bohlokwa go wena gore o dire bjalo mo “mehleng ya bofelo.” O se ke wa tšeela fase kotsi ya go forwa ka seo gantši e lego “dipolelo tše di kgodišago” kudu tšeo di bolelwago ke batho ba bohlale kudu. Go e na le moo, go swana le Bakriste ba lekgolong la pele la nywaga, itšhireletše ka go ithekga ka mo go feletšego ka seo o ithutago sona matlakaleng a Beibele—yeo ruri e lego Lentšu la Modimo leo le buduletšwego.
Dihlatse tša Jehofa di tla thabela go go thuša go aga tumelo Beibeleng. Ka mohlala, di tla go bontšha kamoo melao ya motheo ya Beibele e itlhatsetšego e le e ka botwago historing ka moka; kamoo Beibele e dumelelanago le thutamahlale ge e bolela ka ditaba tša tša thutamahlale; kamoo e dumelelanago ka gona go tloga ka mathomong go fihla ka mafelelong; kamoo diporofeto tša yona di phethagalago ntle le phošo—bjalo-bjalo. Ge e ba o ka thabela seo, ikwe o lokologile go ngwalela bagatiši ba makasine wo bakeng sa tsebišo yeo e thušitšego batho ba dimilione ba dipelo tše di botegago go bona gore Beibele ruri ke Lentšu la Modimo.


text:
BAFSA BA A BOTŠIŠA
Ke ka Baka La’ng ke Swanetše go Thuša ba Bangwe?
Diphiri tše pedi tšeo ba bantši ba sa di tsebego
Sephiri sa Pele: Go fa ke go fega!
Batho ba tla bona gore o rata go fa. Ka go re’alo le bona ba tla go fa. Beibele e re:
“Tlwaelang go fa gomme batho ba tla le fa. . . . Kelo yeo le elago ka yona, le lena ba tla le elela ka yona.”—Luka 6:38.
“Tsela yeo le swarago ba bangwe ka yona le bona ba tla le swara ka yona.”—Luka 6:38, Contemporary English Version.
Sephiri sa Bobedi: Motho ke motho ka batho!
Go thuša ba bangwe go go okeletša seriti gomme go dira gore o ikwe o kgotsofetše ka baka la go fa ba bangwe. Beibele e re:
“Go na le lethabo le legolo go neeng go feta go amogeleng.”—Ditiro 20:35.
“Ge o dira monyanya, o laletše badiidi, digole, dihlotša le difofu, wena o tla thaba gobane bona ga ba na seo ba tlago go go bušetša sona.”—Luka 14:13, 14.
Bafsa bao ba ratago batho
Bafsa bao ba ratago batho ba gona kae le kae! Ela hloko mehlala e mengwe.
“Ka dinako tše dingwe ge ke nyaka go itulela sofeng ke bogele Thelebišene, ke dula ke nagana ka mma le tate, bao ba šomago ka thata bao ba tla bago ba lapile ge ba fihla gae. Ka gona ke a emelela ka hlatswa dibjana, ka hlwekiša ntlo le go phumola marole. Ke moka ka ba direla kofi ka gobane batswadi ba ka ba rata kofi. Ge mma a fihla gae, o re: ‘Basadi, go hlwekile ka mo! E bile go nkga bose. Ke a leboga ngwanaka!’ Go a nthabiša go direla mma le tate selo se sebotse sa mohuta wo.”—Casey.
“Ga e sa le batswadi ba ka ba nthekga, ba mpha selo se sengwe le se sengwe seo ke se hlokago. Ngwagola ge ba be ba na le bothata bjo bogolo bja koloi, ke ile ka ba fa tšhelete ya gore ba e lokiše, gaešita le ge yeo e be e le tšhelete e ntši yeo ke bego ke ipoloketše yona. Bona ba ile ba thoma ba gana, eupša ke ile ka ba gapeletša. Ke bone tšhelete yeo e se selo ge e bapetšwa le seo ba ntiretšego sona. Ke ile ka ikwa ke thabile ka go ba fa ka tsela yeo.”—Holly.
Na o be o tseba? Bafsa ba bantši ba Dihlatse tša Jehofa ba ile ba hwetša lethabo leo le tlišwago ke go thuša ba bangwe ka modiro wa lefase ka bophara wa go ruta ka Beibele. Ba bangwe ba ile ba ba ba hudugela dinageng tše dingwe moo go nyakegago barutiši ba bantši ba Beibele.
“Ke ile ka tloga United States ka ya Mexico go thuša go ruta batho Beibele. Ka dinako tše dingwe go thata go fa batho tšhelete le dilo tše dingwe ka gobane ga ke na selo. Eupša ke lemogile gore ge ke gafa nako ya ka le matla a ka bodireding, seo ke selo se sekaone go feta go fa motho dilo tšeo di rekwago ka tšhelete.”—Evan.
Nka thuša bjang ba bangwe?
Na o ka thabela go hwetša lethabo leo le tlišwago ke go thuša ba bangwe? Ka mo tlase go na le lelokelelo la dilo tšeo di ka go thušago.
Go thuša lapa leno:
Swiela, hlatswa dibjana goba o hlwekiše ka phaphošing—ntle le gore o kgopelwe
Apea
Ngwalela batswadi ba gago karata ya go ba leboga
Thuša ngwaneno ka mošomo wa sekolo
Go thuša bao e sego ba geno:
Romela motho yo a babjago karata
Hlwekišetša motho yo a godilego jarata
Etela motho yo mongwe yo a babjago yo a ka se kgonego go tšwa ka ntlong
Reka mpho gomme o fe motho yo mongwe yoo dilo di sa mo sepelelego gabotse
Temošo: Leka go tla ka dikgopolo. Ke moka o ipeele pakane ya go thuša motho o tee bekeng ye. O ka se kgolwe tsela yeo o tlago go ikwa o thabile ka yona ka morago!
“Ge o thuša batho ba bangwe, o tlo thaba. O ikwa o kgotsofaditšwe ke gore o dirile selo se sengwe se sekaone gomme o a bona gore batho ba bangwe ba thabela seo. O ka thabišwa ke go dira seo—gaešita le ge mathomong o be o sa nagane gore o tla se thabela. Seo o se dirilego se ka fo se kwale e le go ikgafa, ka gobane mafelelong go na le seo o se hwetšago.”—Alana.